text:
Ke Bomang Bao ba Yago Legodimong?
Karabo ya Beibele
Modimo o kgethile palo e itšego ya Bakriste ba botegago bao ka morago ga gore ba hwe ba tlago go tsošetšwa go phela legodimong. (1 Petro 1:3, 4) Ge ba šetše ba kgethilwe, ba swanetše go dula ba itshwere gabotse gore ba swanelege go ya legodimong.—Baefeso 5:5; Bafilipi 3:12-14.
Bao ba yago legodimong ba yo dira’ng moo?
Ba tla hlankela le Jesu e le dikgoši le baperisita mengwaga e 1 000. (Kutollo 5:9, 10; 20:6) Ba tla ba karolo ya “magodimo a mafsa” goba mmušo wa legodimong woo o tlago go buša “lefase le lefsa” goba batho. Dikgoši tšeo tša legodimong di tla thuša batho go boela boemong bjo bobotse bjoo Modimo a bego a bo rerile go tloga mathomong.—Jesaya 65:17; 2 Petro 3:13.
Ke batho ba bakae bao ba tlago go tsošetšwa go yo phela legodimong?
Beibele e re ke batho ba 144 000 feela bao ba tlago go tsošetšwa go yo phela legodimong. (Kutollo 7:4) Moapostola Johane ponong ya gagwe yeo e ngwadilwego go Kutollo 14:1-3, o ile a bona “Kwana e eme Thabeng ya Tsione e na le ba dikete tše lekgolo-masomenne-nne (144 000).” Ponong ye, “Kwana” e emela Jesu yo a tsošitšwego bahung. (Johane 1:29; 1 Petro 1:19) ‘Thaba ya Tsione’ yona e swantšhetša maemo a phagamego a Jesu le ba 144 000 bao ba tlago go buša le yena legodimong.—Psalme 2:6; Baheberu 12:22.
Bao ‘ba biditšwego le go kgethwa’ go yo buša le Kriste Mmušong woo ba bitšwa “mohlatswana.” (Kutollo 17:14; Luka 12:32) Se se bontšha gore ke ba banyenyane ge ba bapetšwa le palo ka moka ya dinku tša Jesu.—Johane 10:16.
Maaka ao a bolelwago mabapi le bao ba yago legodimong
Maaka: Batho ka moka bao ba lokilego ba ya legodimong.
Therešo: Modimo o holofetša gore batho ka moka bao ba lokilego ba tlo phela mo lefaseng ka mo go sa felego.—Psalme 37:11, 29, 34.
Jesu o itše: “Ga go motho yo a kilego a rotogela legodimong.” (Johane 3:13) Ka mantšu ao, o be a bontšha gore batho ba ba lokilego bao ba hwilego pele ga gagwe, ba go swana le Aborahama, Moshe, Jobo le Dafida ga se ba ya legodimong. (Ditiro 2:29, 34) Lega go le bjalo, ba be ba na le kholofelo ya go tlo tsošetšwa go phela mo lefaseng.—Jobo 14:13-15.
Tsogo ya go tsošetšwa go yo phela legodimong e bitšwa ‘tsogo ya pele.’ (Kutollo 20:6) Seo se bolela gore go tla ba le tsogo e nngwe. Tsogo yeo e tla ba ya batho bao ba tlago go tsošetšwa go phela mo lefaseng.
Beibele e ruta gore ka tlase ga Mmušo wa Modimo, “lehu le ka se hlwe le sa ba gona.” (Kutollo 21:3, 4) Kholofetšo ye ya go tsošwa ga bahu e tla direga mo lefaseng ka ge legodimong go sa nka gwa hwa motho.
Maaka: Motho yo mongwe le yo mongwe a ka ikgethela ge e ba a nyaka go yo phela legodimong goba mo lefaseng.
Therešo: Modimo ke yena a kgethago gore ke Bakriste bafe ba ba botegago bao ba tlago go hwetša “moputso wa pitšo ya godimo,” e lego kholofelo ya go yo phela legodimong. (Bafilipi 3:14) Motho ga a kgethwe ka ge a nyaka goba a rata go yo phela legodimong.—Mateo 20:20-23.
Maaka: Kholofelo ya go tlo phela ka mo go sa felego mo lefaseng ke ya maemo a tlasana, le gona ke ya bao ba sa swanelwego ke go ya legodimong.
Therešo: Bao ba tlago go phela ka mo go sa felego mo lefaseng, Modimo o ba bitša “batho ba ka,” “bahlaolwa ba ka” le “bašegofatšwa ba Jehofa.” (Jesaya 65:21-23) Ba tla ba le tokelo ya go phethagatša morero wa Jehofa wa mathomong ka batho, e lego wa gore ba phele ka mo go sa felego paradeiseng mo lefaseng.—Genesi 1:28; Psalme 115:16; Jesaya 45:18.
Maaka: Palo yeo go bolelwago ka yona ya 144 000 go Kutollo ke ya seswantšhetšo, e sego ya kgonthe.
Therešo: Le ge dipalo tše dingwe tšeo di lego ka pukung ya Kutollo e le diswantšhetšo, tše dingwe ke tša kgonthe. Ka mohlala, e bolela ka “maina a lesomepedi a baapostola ba lesomepedi ba Kwana.” (Kutollo 21:14) Ela hloko mehlala yeo e bontšhago gore palo ye ya 144 000 ke ya kgonthe.
Kutollo 7:4 e bolela ka “palo ya ba ba swailwego [goba, bao go kgonthišeditšwego gore ba yo phela legodimong] e le dikete tše lekgolo-masomenne-nne (144 000).” Ditemana tšeo di lego kgauswi le temana ye, di bolela ka sehlopha se sengwe sa bobedi seo se hlaloswago ka gore ke “lešaba le legolo leo go sego motho yo a kgonago go le bala.” Modimo o tla phološa “lešaba [leo] le legolo.” (Kutollo 7:9, 10) Ge nkabe palo ye ya 144 000 e le ya seswantšhetšo, gomme e bolela ka sehlopha seo se se nago palo, gona go be go ka se be le phapano magareng ga dihlopha tše tše pedi. *
o oketša moo, palo ye ya 144 000 e hlaloswa e le batho “ba ba [rekilwego] gare ga batho ba le bjalo ka dithakangwaga.” (Kutollo 14:4) Lentšu “dithakangwaga” le ra gore sehlopha se senyenyane sa bao ba kgethilwego. Le hlalosa gabotse bao ba tlago go buša le Kriste legodimong, ba buša batho ba bantšintši bao palo ya bona e sa tsebjego.—Kutollo 5:10.
^ par. 21 Ka mo go swanago, Moprofesara Robert L. Thomas ge a ngwala mabapi le palo ya 144 000 yeo go boletšwego ka yona go Kutollo 7:4 o itše: “Ye ke palo ya kgonthe ka go se swane le yeo e sego ya bolelwa go 7:9. Ge e ba e tšewa e se ya kgonthe, gona palo e nngwe le e nngwe ka pukung ye e tla ba ya seswantšhetšo.”—Kutollo 1-7: An Exegetical Commentary, letlakala 474.


c: text/html

text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Jesaya 11:1-16
11 Go tlo tšwa thabe+ kutung ya Jese;+ medung ya gagwe go tla hloga lehlogedi+ le le enywago.+2 Moya wa Jehofa o tla dula go yena,+ e lego moya wa bohlale+ le wa kwešišo,+ moya wa keletšo le wa matla,+ moya wa tsebo+ le wa go boifa Jehofa;+3 o tla thabela go boifa Jehofa.+A ka se ahlole go ya ka seo a se bonago ka mahlo feela goba go fo kgalema go ya ka seo a se kwelego ka ditsebe tša gagwe.+4 O tla ahlola babotlana ka toko,+ a kgalema batho ba boleta ba lefase ka go loka. O tla otla lefase ka kgati ya molomo wa gagwe;+ ka moya wa molomo wa gagwe a bolaya yo kgopo.+5 Toko e tla ba lepanta la dinoka tša gagwe+ gomme potego ya ba lepanta la matheka a gagwe.+6 Phiri e tla dula le kgapana,+ lepogo le tla robala le putšanyane, namane le tawana ya mariri+ le phoofolo e nonnego di dule gotee;+ mošemane yo monyenyane o tla di etelela pele.7 Kgomo e tlo fula gotee le bere; bana ba tšona ba tla robala gotee. Tau le yona e tla fula bjang go fo swana le poo.+8 Ngwana yo a amušwago o tla bapala moleteng wa peetla;+ ngwana yo a tshwelego letswele o tla bea seatla sa gagwe moleteng wa noga ya mpholo.9 Di ka se gobatše+ goba tša senya thabeng ka moka ya ka e kgethwa;+ ka gobane lefase le tla tlala tsebo ya Jehofa go etša ge meetse a khurumeditše lewatle.+10 Mohlang woo+ modu wa Jese+ o tla ema e le sešupo merafong.+ Ditšhaba di tla retologela go yena bakeng sa tlhahlo+ gomme lefelo leo a dulago go lona e tla ba la letago.+11 Mohlang woo Jehofa o tla buša a otlolla seatla sa gagwe ka lekga la bobedi+ gore a kgoboketše mašaledi a batho ba gagwe ao a šetšego, a etšwa Asiria,+ Egipita,+ Patorose,+ Kushe,*+ Elama,+ Shineara,+ Hamathi le dihlakahlakeng tša lewatle.+12 Modimo o tla emiša sefoka ditšhabeng, a kgoboketša bao ba gašanego ba Isiraele;+ o tla kgoboketša bao ba gašanego ba Juda ba etšwa dikhutlong tše nne tša lefase.+13 Lehufa la Efuraime le tla fela,+ le bao e lego manaba a Juda ba tla fedišwa. Efuraime yona e ka se hufegele Juda, Juda le yona e ka se be lenaba la Efuraime.+14 Di tla fofela legetleng la Bafilisita ka bodikela;+ di tla hula barwa ba ka Bohlabela.+ Di tla iša seatla sa tšona go Edomo le Moaba,+ barwa ba Amoni e tla ba balata ba tšona.+15 Jehofa o tla kgaola leleme la lewatle la Egipita+ gomme ka phišo ya moya wa gagwe a emišetša Noka*+ seatla ka go e tšhošetša. O tla otla melatswana ya yona e šupago, a tshediša batho go yona ba rwele diramphašane.+16 Go tla ba le tsela e kgolo+ e tšwago Asiria bakeng sa mašaledi+ a setšhaba sa gagwe ao a šetšego,+ go etša ge Isiraele e ile ya ba le yona mohlang e be e etšwa nageng ya Egipita.

robotstxt: allowed

filter: keep


text:
Karolo 4: Go Tloga go Kgoši ya Pele ya Isiraele go Fihla Nakong ya Bothopša Babilona
Saulo e bile kgoši ya pele ya Isiraele. Eupša Jehofa o ile a mo lahla gomme Dafida a kgethwa gore e be kgoši legatong la gagwe. Re tlo ithuta dilo tše dintši ka Dafida. Ge e be e sa le mofsa, o ile a lwa le senatla seo se bitšwago Goliata. Ka morago a tšhaba Kgoši Saulo yo a bego a na le mona. Ke moka mosadi yo mobotse yo a bitšwago Abigaile o ile a mo thibela go dira selo se itšego sa bošilo.
Ka morago ga moo, re tlo ithuta dilo tše dintši ka morwa wa Dafida e lego Solomone, yoo a ilego a hlatlama Dafida go ba kgoši ya Isiraele. Kgoši e nngwe le e nngwe ya dikgoši tše tharo tša pele tša Isiraele e bušitše nywaga e 40. Ka morago ga lehu la Solomone, Isiraele e ile ya arogana ya ba mebušo e mebedi, ya ba mmušo wa ka leboa le wa ka borwa.
Mmušo wa ka leboa wa meloko e 10 o bile gona ka nywaga e 257 pele ga ge o ka senywa ke Baasiria. Ke moka nywaga e 133 ka morago, mmušo wa ka borwa wa meloko e mebedi le wona o ile wa senywa. Mo nakong ye, Baisiraele ba ile ba išwa bothopša Babilona. Ka gona, Karolo ye ya BONE e akaretša nywaga e 510 ya histori, e lego nako yeo ka yona go bilego le ditiragalo tše dintši kudu.


text:
Go kgothatšwa ke “Melomo ya Bana”
Ka December 2009, Kgorokgolo ya Tsheko ya Russia e ile ya dumelelana le phetho ya gore go fedišwe mokgatlo wa bodumedi wa Dihlatse tša Jehofa kua Taganrog, Russia, o amogwe Holo ya Mmušo gomme go tsebatšwe gore dikgatišo tša rena tše 34 di kotsi kudu. Tiragalo ye e makatšago e ile ya phatlalatšwa Wepesaeteng ya Dihlatse tša Jehofa gotee le dinepe tša Dihlatse tša moo tšeo di bego di kgongwa ke phetho ye, go akaretša le dinepe tša bana ba banyenyane.
Dikgwedi tše sego kae ka morago, Lefelo la Taolo la Dihlatse tša Jehofa kua Russia le ile la hwetša lepokisana le lengwalo go tšwa go lapa la Dihlatse la Queensland, kua Australia, leo le bonego pego ya phetho ye e dirilwego ke kgoro. Lengwalo leo le be le re: “Bana babo rena ba rategago, bana ba rena e lego Cody le Larissa ba kgomilwe kudu ke tumelo le ditlhohlo tšeo bagwera ba bona ba lebeletšanego le tšona moo Russia. Ba ngwadile dikarata le mangwalo, gomme re dirile dimpho tše dinyenyane tšeo re ratago go di romela bana ba lego Taganrog, gore ba tsebe gore bana ba bangwe ba dulago kgole le bona bao ba hlankelago Jehofa ka potego ba tshwenyegile ka bona. Ba a ba dumediša e bile ba ba rata ka moka ga bona.”
Ge bana bao ba lego Taganrog ba hwetša dimpho tšeo, ba ile ba ngwalela lapa le lego Australia mangwalo a nago le diswantšho gore ba le leboge. Ka ge Hlatse yeo e hlankelago lekaleng la Russia e be e kgomilwe ke dikgothatšo tše tšwago ‘melomong ya bana,’ e ile ya ngwalela Cody le Larissa gore: “Go a nyamiša go bona batho ba godilego le bana ba otlwa ka baka la selo seo ba sa kago ba se dira. Ga go phošo yeo bana babo rena le dikgaetšedi ba Taganrog ba e dirilego, eupša ba amogilwe Holo ya bona ya Mmušo. Se se ba nyamišitše kudu. Ba tla kgothatšega ge ba ekwa gore motho yo mongwe go tšwa nageng e nngwe ya kgole o tshwenyegile ka bona. Re leboga ge le bontšhitše moya o borutho le wa go nea!”—Ps. 8:2.
Ruri re karolo ya borwarre bja lefase ka bophara, gomme lerato leo re ratanago ka lona le dira gore re kgone go kgotlelela ge re lebeletšane le diteko le mathata. Le ge dikgoro tša tsheko di ngangišana ka gore dikgatišo tša Dihlatse tša Jehofa di hlohleletša lehloyo, bana ba rena ba bontšhana lerato ka ditsela tše bonolo, gomme ka go dira bjalo ba tshela mellwane ya botšhaba le ya ditšo, e bile ba bontšha gabotse therešo ya mantšu a Jesu a rego: “Bohle ba tla tseba ka se gore le barutiwa ba ka, ge e ba le ratana.”—Joh. 13:35.


text:
Kgaolo 47: Lehodu Isiraele
BONA seo monna yo a se utago ka tenteng ya gagwe! O uta kobo e botse, gauta le ditsekana tša silifera. O di tšere motseng wa Jeriko. Eupša go be go swanetše gore go dirwe eng ka dilo tša Jeriko? Na o a gopola?
Di be di swanetše go senywa gomme gauta le silifera di išwe mahumong a taberenakeleng ya Jehofa. Eupša batho ba ba be ba se ba kwa Modimo. Ba be ba utswitše dilo tšeo e bego e le tša Modimo. Leina la monna yo a utago dilo ke Akane gomme bao ba nago le yena ke ba bangwe ba lapa la gagwe. Anke re bone seo se ilego sa direga.
Ka morago ga ge Akane a utswitše dilo tše, Joshua o ile a romela banna ba bangwe gore ba yo lwa le motse wa Ai. Eupša ba ile ba fenywa. Ba bangwe ba ile ba bolawa mola ba bangwe ba ile ba tšhaba. Joshua o ile a nyama kudu. A wela fase ka sefahlego gomme a rapela Jehofa a re: ‘Ke ka baka la’ng o dumeletše se se re diragalela?’
Jehofa a araba a re: ‘Ema! Baisiraele ba dirile sebe. Ba tšere tše dingwe tša dilo tšeo di bego di swanetše go senywa goba go išwa taberenakeleng ya Jehofa. Ba utswitše kobo e botse gomme ba e uta. Nka se ke ka le šegofatša go fihlela ge le fedišitše dilo tšeo gotee le motho yo a di tšerego.’ Jehofa o ile a re o tla bontšha Joshua motho yoo yo mobe.
Ka gona Joshua a kgoboketša setšhaba gomme Jehofa a šupa Akane gore ke yena motho yo mobe. Akane a re: ‘Ke sentše. Ke bone kobo e botse, gauta le silifera. Ka di kganyoga kudu moo ke ilego ka di tšea. Le tla di hwetša ke di epetše ka tenteng ya ka.’
Ge dilo tše di hweditšwe gomme di tlišitšwe go Joshua, yena a re go Akane: ‘Ke ka baka la’ng o re tlišeditše mathata? Bjale Jehofa o tla tlišetša wena mathata!’ Ge a re’alo, setšhaba ka moka sa kgatla Akane le ba lapa la gagwe ka maswika ba hwa. Na se ga se bontšhe gore le ka mohla ga se ra swanela go tšea dilo tšeo e sego tša rena?
Ka morago ga moo, Baisiraele ba ile ba yo lwa le Ai gape. Mo nakong ye Jehofa o ile a thuša setšhaba sa gagwe gomme sa fenya ntweng.
Joshua 7:1-26; 8:1-29.
Dipotšišo
- Mo seswantšhong, ke mang monna yo a utago mahumo ao a tšerwego Jeriko, gomme ke bomang bao ba mo thušago?
- Ke ka baka la’ng tiro ya Akane le lapa la gagwe e be e le sebe se segolo?
- Jehofa o ile a re’ng ge Joshua a be a botšiša lebaka leo ka lona Baisiraele ba bego ba fentšwe ntweng kua Ai?
- Ka morago ga ge Akane le lapa la gagwe ba tlišitšwe go Joshua, ba ile ba diragalelwa ke eng?
- Kahlolo yeo Akane a ilego a e hwetša e re ruta thuto efe ya bohlokwa?
Dipotšišo tša tlaleletšo
- Bala Joshua 7:1-26.
Dithapelo tša Joshua di utolla’ng ka tswalano ya gagwe le Mmopi wa gagwe? (Josh. 7:7-9; Ps. 119:145; 1 Joh. 5:14)
Mohlala wa Akane o bontšha’ng, gona se ke temošo bjang go rena? (Josh. 7:11, 14, 15; Die. 15:3; 1 Tim. 5:24; Baheb. 4:13)
- Bala Joshua 8:1-29.
Ke boikarabelo bofe bjo re nago le bjona ka phuthegong ya Bokriste lehono? (Josh. 7:13; Lef. 5:1; Die. 28:13)


text:
Puku ya Kutollo—Ke Eng Seo e se Bolelago?
Karabo ya Beibele
Leina la Segerika la puku ya Beibele ya Kutollo, e lego A·po·ka′ly·psis (apocalypse), le bolela go “Bipolla” goba go “Utolla.” Leina le le hlalosa gabotse seo se bolelwago ke Kutollo—go bipolla ditaba tšeo di fihlilwego le ditiragalo tše di utilwego tšeo di tlago go direga nako e telele ka morago ga ge di ngwadilwe. Bontši bja diporofeto tše di sa tlo phethega.
Kakaretšo ya puku ya Kutollo
Matseno.—Kutollo 1:1-9.
Melaetša e tšwago go Jesu e yago go diphuthego tše šupago.—Kutollo 1:10–3:22.
Modimo o bontšhwa a le sedulong sa gagwe sa bogoši kua legodimong.—Kutollo 4:1-11.
Lelokelelo la dipono, moo pono e nngwe le e nngwe e lebišago go e latelago:
Mahuto a šupago.—Kutollo 5:1–8:6.
Diphalafala tše šupago, tše tharo tša mafelelo di tsebatša madimabe a mararo.—Kutollo 8:7–14:20.
Meruswi e šupago, o mongwe le o mongwe o swere kotlo yeo e emelago kahlolo e tšwago go Modimo yeo e swanetšego go tšhollelwa lefaseng.—Kutollo 15:1–16:21.
Dipono tša go fedišwa ga manaba a Modimo.—Kutollo 17:1–20:10.
Dipono tša kamoo Modimo a tlago go šegofatša legodimo le lefase.—Kutollo 20:11–22:5.
-
Phetho.—Kutollo 22:6-21.
Ditsela tša go go thuša go kwešiša puku ya Kutollo
Molaetša wa yona ke wo o kgahlišago, ga se o boifišago goba o tšhošago go bao ba hlankelago Modimo. Gaešita le ge ba bantši ba tswalanya lentšu “apocalypse” le kotsi e kgolo, puku ya Kutollo e thoma le go phetha ka mantšu ao a dirago gore bao ba e balago, le bao ba e kwešišago le go diriša molaetša wa yona ba tla thabišwa ke go dira seo.—Kutollo 1:3; 22:7.
Kutollo e diriša “dipontšho,” goba maswao a mantši, ao a sa swanelwago go kwešišwa ka tsela ya kgonthe.—Kutollo 1:1.
Pukung ya Kutollo go na le dipego tše dintši tše dikgolo le maswao ao go boletšwego ka ona pejana ka Beibeleng:
Jehofa—“Modimo wa therešo ... magodimong” le Mmopi wa dilo ka moka.—Doiteronomio 4:39; Psalme 103:19; Kutollo 4:11; 15:3.
Jesu Kriste—“Kwana ya Modimo.”—Johane 1:29; Kutollo 5:6; 14:1.
Sathane Diabolo—lenaba la Modimo—Genesi 3:14, 15; Johane 8:44; Kutollo 12:9.
Babilona yo Mogolo—go swana le Babilona ya bogologolo (Babele), ke lenaba la Modimo le batho ba gagwe e bile ke mothopo wa maaka ka moka a bodumedi.
—Genesi 11:2-9; Jesaya 13:1, 11; Kutollo 17:4-6; 18:4, 20.
“Lewatle”—batho ba kgopo bao ba ganetšago Modimo.—Jesaya 57:20; Kutollo 13:1; 21:1.
Dilo tšeo di sepedišanago le tabarenakele ya bogologolo yeo e bego e dirišetšwa go rapela Modimo—go akaretša areka ya kgwerano, lewatle le le etšago galase (sebjana sa go hlapela), mabone, dibego tša diorelo gotee le aletare ya dihlabelo.—Ekisodo 25:10, 17, 18; 40:24-32; Kutollo 4:5, 6; 5:8; 8:3; 11:19.
Sebata—se emela mebušo ya batho.—Daniele 7:1-8, 17-26; Kutollo 13:2, 11; 17:3.
Dipalo di dirišitšwe ka tsela ya seswantšhetšo.—Kutollo 1:20; 8:13; 13:18; 21:16.
-
Dipono di šoma “letšatšing la Morena,” leo le thomilego ge Mmušo wa Modimo o be o hlongwa ka 1914 gomme Jesu a thoma go buša e le Kgoši. (Kutollo 1:10) Ka gona, re ka letela gore phethagalo e kgolo ya Kutollo e direge mehleng ya rena.
E le gore re kwešiše puku ya Kutollo, go nyakega dilo tšeo di re thušago go kwešiša dikarolo tše dingwe tša Beibele, go akaretša bohlale bjo bo tšwago go Modimo le thušo ya bao ba šetšego ba e kwešiša.—Ditiro 8:26-39; Jakobo 1:5.


text:
THUTO 25
Diholo tša Mmušo
—Ke ka Baka la Eng di Agwa le Gona di Agwa Bjang?
Bjalo ka ge leina Holo ya Mmušo le bolela, thuto ya motheo ya Beibele yeo e rutwago moo e lebiša tlhokomelo Mmušong wa Modimo—sehlogo sa bodiredi bja Jesu.—Luka 8:1.
Ke mafelo a borapedi bja therešo ditšhabeng. Mafelong ao, ke moo go rulaganywago modiro wa go bolelwa ga ditaba tše dibotse tša Mmušo. (Mateo 24:14) Diholo tša Mmušo di fapana ka bogolo le sebopego, eupša ka moka ga tšona ke meago e mebotse, tšeo tše dintši tša tšona di dirišwago ke diphuthego tša ka godimo ga e tee. Nywageng ya morago bjale, re agile Diholo tša Mmušo tše dikete tše masome (tekanyo ya tše hlano ka letšatši) e le gore re sepedišane le kgolo diphuthegong tša gabo rena. Se se kgonega bjang?—Mateo 19:26.
Di agwa ka meneelo yeo e ntšhwago sekhwameng sa tšona. Meneelo ye e romelwa ofising ya lekala e le gore tšhelete yeo e ka adingwa ke diphuthego tšeo di nyakago go aga goba go mpshafatša Holo ya Mmušo.
Di agwa ke baithaopi bao ba sa lefšego ba tšwago ditšong tšohle. Dinageng tše dintši, go rulagantšwe Dihlopha tša go Aga Diholo tša Mmušo. Dihlopha tša bašomi le baithaopi ba go aga ba hudugela diphuthegong tše dingwe nageng yona yeo, gaešita le go hudugela mafelong a lego lekatana, gore ba yo agela diphuthego tša moo Diholo tša Mmušo. Dinageng tše dingwe, go kgethilwe Dihlatse tše di nago le bokgoni gore di okamele modiro wa go aga le wa go mpshafatša Diholo tša Mmušo tikologong yeo di e abetšwego. Gaešita le ge ditsebi tše dintši tša mošomo wa diatla tša tikologong yeo di ithaopela go thuša ge go agwa Diholo tša Mmušo, ditho tša phuthego ya lefelong leo ke tšona di bopago karolo e kgolo ya bašomi. Se ka moka se kgonega ka baka la moya wa Jehofa le maiteko a batho ba gagwe ao a dirwago ka moya ka moka.—Psalme 127:1; Bakolose 3:23.
Ke ka baka la’ng mafelo a rena a borapedi a bitšwa Diholo tša Mmušo?
Go kgonega bjang gore Diholo tša Mmušo di agwe lefaseng ka bophara?


text:
KGAOLO YA MASOMEPEDI-PEDI
O be a Botega ge a Lebane le Diteko
1, 2. Go bonagala Petro a be a letetše gore go direge’ng ge Jesu a be a ruta kua Kaperenaume, eupša go ile gwa direga’ng?
PETRO o ile a lebelela difahlego tša batheetši ba Jesu a tshwenyegile. Ba be ba le ka sinagogeng kua Kaperenaume. Petro o be a dula motseng wo; kgwebo ya gagwe ya go rea dihlapi e be e le gona mo lebopong la Lewatle la Galilea; bagwera ba gagwe ba bantši, ba leloko le bagwebišani ba gagwe ba be ba dula gona mo. Ga go pelaelo gore Petro o be a letetše gore batho ba mo motseng wa gabo ba lebelele Jesu ka tsela yeo yena a bego a mo lebelela ka yona, gore le bona ba thabele go ithuta ka Mmušo wa Modimo go morutiši yo mogolo go feta barutiši ka moka. Ga go bonagale seo se tla direga letšatšing leo.
2 Ba bantši ba ile ba kgaotša go theetša. Ba bangwe ba be ba kwala ba ngongorega, ba ganetša seo Jesu a bego a se bolela. Lega go le bjalo, seo se bego se tshwenya Petro kudu e be e le kamoo ba bangwe ba barutiwa ba Jesu ba arabelago ka gona. Ba be ba se sa thabišwa ke go ithuta ditherešo tše mpsha tšeo Jesu a bego a ba ruta tšona. Ga bjale ba be ba bonagala ba nyamile e bile ba galefile. Ba bangwe ba ile ba ba ba re mantšu a Jesu a a tšhoša. Ka ge ba se sa nyaka go theetša, ba ile ba tloga sinagogeng
3. Tumelo ya Petro e ile ya mo thuša go dira’ng ka makga a mantši?
3 Ye e be e se taba e bonolo go Petro le baapostolagotee le yena. Petro o be a se a kwešiša ka mo go feletšego seo Jesu a se boletšego letšatšing leo. Ga go pelaelo gore o be a lemoga gore ge mantšu a Jesu a se a hlaloswa a be a ka bonagala a kgopiša. Petro o be a tla dira’ng? E be e se la mathomo potego ya gagwe go Mong wa gagwe e lekwa; le gona e be e se la mafelelo. A re boneng kamoo tumelo ya Petro e ilego ya mo thuša go lebeletšana ka katlego le ditlhohlo tšeo gotee le go dula a botega.
O Ile a Botega le ge ba Bangwe ba sa Botege
4, 5. Jesu o ile a dira bjang dilo go fapana le kamoo batho ba bego ba letetše gore a di dire ka gona?
4 Petro o be a fela a makatšwa ke dilo tšeo Jesu a di dirago le go di bolela. Ka dinako tše dingwe Mong wa gagwe o be a dira dilo le go bolela ka tsela e fapanego le yeo batho ba bego ba e letetše. Letšatši pele ga moo, Jesu o be a ile a fepa lešaba la ba dikete ka mohlolo. Ge ba bona seo, batho ba ile ba leka go mo dira kgoši. Lega go le bjalo, o ile a makatša ba bantši ka go gana le go laela barutiwa ba gagwe gore ba namele sekepe gomme ba sesele thoko tša Kaperenaume. Ge barutiwa ba gagwe ba le gare ba sesa meetseng bošego, Jesu o ile a ba makatša gape ka go sepela godimo ga meetse a Lewatle la Galilea leo le bego le galefile, le go ruta Petro thuto e bohlokwa mabapi le tumelo.
5 Ge go esa, ba ile ba lemoga gore mašaba ao a ile a ba šala morago. Lega go le bjalo, go molaleng gore batho ba be ba tlile ka ge ba be ba nyaka gore Jesu a ba fe dijo ka mohlolo, ba sa tlišwa ke ge ba swerwe ke tlala ya moya. Jesu o ile a ba kgalemela ka baka la go rata dijo. (Joh. 6:25-27) Polelo yeo e ile ya tšwela pele le kua sinagogeng ya Kaperenaume, moo Jesu a ilego a makatša batho gape ka go ba ruta therešo e bohlokwa eupša e le e thata.
6. Jesu o ile a dira papišo efe gomme batheetši ba gagwe ba ile ba arabela bjang?
6 Jesu o be a sa nyake gore batho ba tle go yena ka gobane a ba fepa. O be a nyaka gore ba lemoge gore Modimo o be a tla ba fa bophelo bjo bo sa felego ge feela ba dumela sehlabelong sa Jesu le go latela mohlala wa gagwe. Ka gona o ile a dira papišo, a ipapetša le manna, senkgwa seo se theogilego se etšwa legodimong mehleng ya Moshe. Ge ba bangwe ba be ba mo ganetša, o ile a diriša papišo e tseneletšego, a hlalosa gore go be go nyakega gore ba je nama ya gagwe le go nwa madi a gagwe e le gore ba hwetše bophelo. Mantšu ao, ke ona a ilego a galefiša batho. Ba bangwe ba ile ba re: “Mantšu a a a tšhoša; ke mang yo a ka a theetšago?” Ba bantši ba barutiwa ba Jesu ba ile ba kgaotša go mo latela. *
7, 8. (a) Ke’ng seo Petro a bego a sa se kwešiše ka karolo ya Jesu? (b) Petro o ile a araba bjang potšišo yeo Jesu a e botšišitšego baapostola?
7 Petro o be a tla dira’ng? Le yena o swanetše go ba a ile a gakantšhwa ke mantšu a Jesu. O be a se a hlwa a kwešiša gore Jesu o be a swanetše go hwa e le gore a phethe thato ya Modimo. Na Petro o ile a lekega go kgaotša go latela Jesu letšatšing leo go swana le barutiwa bao ba go hloka tumelo? Aowa; go na le selo se sengwe se bohlokwa seo se ilego sa dira gore Petro a fapane le batho bao. Selo seo e be e le eng?
8 Jesu o ile a retologela go baapostola ba gagwe gomme a re: “Na le lena le nyaka go sepela?” (Joh. 6:67) O be a bolela le ba lesomepedi, eupša ke Petro yoo a ilego a araba. Ke yena gantši a bego a bolela pele baapostola ba bangwe ba ka bolela. Petro a ka ba a be a ba feta ka moka ka bogolo. Go sa šetšwe gore o be a boledišwa ke bogolo goba go se bjalo, ruri ke yena yo a bego a bolela kudu moo sehlopheng; go bonagala e le ka sewelo moo Petro a bego a dikadika go bolela seo a se naganago. Boemong bjo, monaganong wa gagwe go be go duma mantšu a mabotse le a gopolegago, a rego: “Morena, re tla ya go mang? Wena o na le mantšu a bophelo bjo bo sa felego.”
9. Petro o ile a bontšha bjang gore o botegela Jesu?
9 Na mantšu ao ga a kgome pelo ya gago? Tumelo ya Petro go Jesu e ile ya mo thuša go ba le seka se bohlokwa kudu
Re swanetše go botegela dithuto tša Jesu, gaešita le ge di se ka tsela yeo re bego re letetše gore di tla ba ka yona
10. Re ka ekiša bjang potego ya Petro lehono?
10 Na le wena o ikwa ka tsela yeo? Ka manyami, ba bantši lefaseng la lehono ba bolela gore ba rata Jesu eupša ga ba mmotegele. Gore re botegele Jesu e le ka kgonthe re swanetše go rata dithuto tša gagwe go swana le Petro. Re swanetše go ithuta tšona, re kwešiše seo di se bolelago le go phela ka tšona
O Ile a Botega ge a Phošollwa
11. Jesu o ile a iša balatedi ba gagwe kae? (Bona le mongwalo wa tlase.)
11 Nakwana ka morago ga nako yeo ya leemaema, Jesu o ile a eta pele baapostola ba gagwe le barutiwa ba bangwe ba gagwe leetong le letelele la go ya ka thoko ya leboa. Ntlha e khupeditšwego ke lehlwa ya Thaba ya Heremone, yeo e lego godimo kgauswi le mollwane wa ka leboa wa Naga ya Kholofetšo, ka dinako tše dingwe e be e bonagala le ka meetseng a matalalerata a Lewatle la Galilea. Ganyenyane-ganyenyane, thaba yeo e be e bonagala gabotse ge sehlopha seo se be se batamela, se rotogela metsaneng ya kgauswi le Kesarea Filipi. * Boemong bjoo bjo bo kgahlišago, a lebane kudu le bogolo bja Naga ya Kholofetšo go ya ka borwa, Jesu o ile a botšiša balatedi ba gagwe potšišo e bohlokwa.
12, 13. (a) Ke ka baka la’ng Jesu a be a nyaka go tseba gore mašaba a re ke yena mang? (b) Petro o ile a bontšha bjang tumelo ya kgonthe ge a be a araba Jesu?
12 Jesu o ile a ba botšiša gore: “Mašaba a re ke nna mang?” Re ka akanya ka Petro a lebeletše Jesu ka mahlong ge a be a fagahletše go kwa karabo, a lemoga botho bja Mong wa gagwe le bohlale bja gagwe bjo bogolo le bjo bo bonagalago. Jesu o be a nyaka go tseba gore batho ba be ba re ke yena mang. Barutiwa ba Jesu ba ile ba araba potšišo yeo, ba bolela tše dingwe tša dikgopolo tše di fošagetšego tšeo batho ba di bolelago ka Jesu. Eupša Jesu o be a nyaka go tseba se sengwe gape. Na le baapostola ba gagwe ba be ba nagana bjalo? O ile a ba botšiša gore: “Eupša lena le re ke nna mang?”
13 Le mo lekgeng le, Petro o ile a akgofela go araba. Ka mantšu a kwagalago le ka sebete o ile a bolela phetho yeo ba bantši bao ba bego ba na le yena ba e dirilego ka dipelong tša bona. O itše: “Ke wena Kriste, Morwa wa Modimo yo a phelago.” Re ka akanya ka Jesu a myemyela go bontšha gore o thabela le go reta Petro ka borutho. Jesu o ile a gopotša Petro gore e be e le Jehofa Modimo
14. Jesu o ile a nea Petro tokelo efe e bohlokwa?
14 Kriste yo ke yena yoo boporofeta bja bogologolo bo mmitšago leswika leo baagi ba tlago go le gana. (Ps. 118:22; Luka 20:17) A naganne ka diporofeto tše bjalo, Jesu o utolla gore Jehofa o be a tlo hloma phuthego leswikeng goba letlapeng leo Petro a sa tšwago go le lemoga. Ke moka o ile a fa Petro e nngwe ya ditokelo tše bohlokwa kudu ka phuthegong. Ga se a ka a dira gore Petro a phagamele baapostola ba bangwe, bjalo ka ge ba bangwe ba ile ba nagana bjalo, eupša o ile a mo fa boikarabelo. O file Petro “dinotlelo tša mmušo.” (Mat. 16:19) E be e tla ba modiro wa Petro go bula kholofelo ya go tsena Mmušong wa Modimo go ditšhemo tše tharo tše fapafapanego tša batho
15. Ke’ng seo se dirilego gore Petro a kgalemele Jesu gomme o ile a mo kgalema a re’ng?
15 Lega go le bjalo, Jesu ka morago o boletše gore bao ba neilwego mo gontši go tla nyakwa mo gontši go bona gomme Petro e bile yo mongwe wa bona. (Luka 12:48) Jesu o ile a tšwela pele a utolla ditherešo tše bohlokwa ka Mesia, go akaretša le kgonthišetšo ya gore o be a le kgauswi le go tlaišwa gotee le go bolawa kua Jerusalema. Petro o ile a tshwenywa ke go kwa dilo tše bjalo. O ile a tšea Jesu a ya le yena ka thoko gomme a mo kgalema, a re: “Ikwele bohloko Morena; o ka se feleletše ka tsela ye le gatee.”
16. Jesu o ile a phošolla bjang Petro, gona ke keletšo efe yeo re ka e hwetšago mantšung a Jesu?
16 Ka ntle le pelaelo Petro o be a na le maikemišetšo a mabotse, ka go re’alo karabo ya Jesu e swanetše go ba e ile ya mo makatša. O ile a furalela Petro, a lebelela barutiwa ba bangwe ka moka
17. Jesu o be a e ra go re’ng ge a botša Petro gore “tloga mo pele ga ka”?
17 Ka ntle le pelaelo Petro o be a tseba gore Jesu o be a sa re gore ke Sathane Diabolo e le ka kgonthe. Godimo ga moo, Jesu ga se a bolela le Petro go swana le ge a be a bolela le Sathane. Jesu o be a e ra go re’ng ge a botša Petro a re: “Tloga mo pele ga ka, wena Sathane”? Jesu ga se a ka a raka moapostola yo yoo a ilego a bona dika tše dibotse kudu go yena, eupša o ile a fo phošolla kgopolo ya gagwe tabeng ye. Ga go thata go lemoga gore Petro o be a swanetše go tlogela go ba tšhitišo go Mong wa gagwe gomme a mo thekge.
Ke feela ge re amogela tayo ka boikokobetšo le go ithuta go yona moo re ka tšwelago pele re batamela Jesu Kriste le Tatagwe e lego Jehofa Modimo
18. Petro o ile a bontšha bjang potego, gona re ka mo ekiša bjang?
18 Na Petro o ile a ba le manganga, a befelwa goba a ngala? Aowa; o ile a amogela phošollo ka boikokobetšo. Ka go re’alo o ile a bonagatša potego gape. Bohle bao ba latelago Kriste ba tla fela ba nyaka go phošollwa. Ke feela ge re amogela tayo ka boikokobetšo le go ithuta go yona moo re ka tšwelago pele re batamela Jesu Kriste le Tatagwe e lego Jehofa Modimo.
Potego e a Putswa
19. Jesu o ile a bolela mantšu afe a makatšago gomme ke’ng seo Petro a ka bago a ipotšišitše sona?
19 Go se go ye kae Jesu o ile a bolela mantšu a mangwe gape a makatšago, ao a rego: “Ruri ke le botša gore go na le ba bangwe ba bao ba emego mo ba ba ka se kego ba hwa le gatee go ba go fihla pele ba bona Morwa wa motho a etla ka Mmušo wa gagwe.” (Mat. 16:28) Ga go pelaelo gore mantšu ao a ile a dira gore Petro a ipotšiše dipotšišo. Jesu a ka ba a e ra go re’ng? Mohlomongwe Petro a ka ba a ile a ipotšiša ge e ba phošollo e matla yeo a bego a sa tšwa go e hwetša e be e e ra gore o be a ka se sa hwetša ditokelo tše bjalo tše di kgethegilego.
20, 21. (a) Hlalosa pono yeo Petro a e bonego. (b) Poledišano ya batho bao ba lego ponong e ile ya thuša bjang go phošolla Petro?
20 Lega go le bjalo, moo e ka bago ka morago ga beke, Jesu o ile a tšea Jakobo, Johane le Petro a ya le bona “thabeng e telele”
21 Jesu o ile a thoma go fetoga ba mo lebeletše. Sefahlego sa gagwe se ile sa thoma go phadima go ba go fihlela a phadima bjalo ka letšatši. Diaparo tša gagwe le tšona di ile tša šweufala wa go phadima. Ke moka go ile gwa bonwa batho ba babedi ba na le Jesu, yo mongwe a swantšhetša Moshe gomme yo mongwe a swantšhetša Eliya. Ba ile ba boledišana le yena mabapi le “go tloga ga gagwe mo a bego a reretšwe go go phethagatša Jerusalema”
22, 23. (a) Petro o ile a bontšha bjang moya wa mafolofolo le o borutho? (b) Petro, Jakobo le Johane ba ile ba hwetša moputso ofe o mongwe bošegong bjoo?
22 Petro o ile a ikwa a gapeletšega gore a tšee karolo ka tsela e itšego ponong ye yeo e sa tlwaelegago
23 Petro, Jakobo le Johane ba ile ba hwetša moputso o mongwe bošegong bjoo. Leru le ile la bopega gomme la ba aparetša ba le thabeng. Go ile gwa tšwelela lentšu go lona
24. (a) Go fetoga ga Jesu ponagalo go hotše bjang Petro? (b) Re ka holwa bjang ke go fetoga ga Jesu ponagalo?
24 Ruri go fetoga ga Jesu ponagalo e be e le mpho go Petro
^ par. 6 Re kgona go bona boikaketši bja lešaba le leo le lego ka sinagogeng ge re bapetša karabelo ya lona mantšung a Jesu a gona bjale le seo le se boletšego letšatšing le le fetilego ge le be le mmitša moporofeta wa Modimo.
^ par. 11 Ge sehlopha seo se be se thoma leeto leo la dikhilomithara tše 50 la go tloga lebopong la Lewatle la Galilea, se be se le ka tlase ga lewatle ka tekanyo ya dimithara tše 210 gomme sa feleletša se le ka godimo ga lewatle ka tekanyo ya dimithara tše 350, se le mafelong a mabotse kudu a tlhago.


text:
KGAOLO 67
“Ga go Motho yo a Kilego a Bolela ka Mokgwa wo”
BAHLANKEDI BA RONGWA GO YO SWARA JESU
NIKODEMO O EMELELA JESU
Jesu o sa le Jerusalema bakeng sa Monyanya wa Ditaberenakele (goba, Mešaša). O kgahlilwe ke gore “ba bantši lešabeng ba ile ba dumela go yena.” Lega go le bjalo, seo ga se kgahle baetapele ba bodumedi. Ba roma bahlankedi, bao ba šomago e le maphodisa a bodumedi, go yo mo swara. (Johane 7:31, 32) Lega go le bjalo, Jesu ga a leke go ikuta.
Go e na le moo, Jesu o tšwela pele go ruta phatlalatša kua Jerusalema, a re: “Ke tla dula ke na le lena lebakanyana pele ke eya go yo a nthomilego. Le tla nnyaka eupša le ka se nkhwetše gomme moo ke lego gona le ka se ke la tla.” (Johane 7:33, 34) Bajuda ga ba kwešiše, ka gona ba botšana ba re: “Motho yo o ikemišeditše go ya kae moo re ka se kego ra mo hwetša? Na o ikemišeditše go ya go Bajuda bao ba gašanego gare ga Bagerika le go yo ruta Bagerika? O ra go re’ng ge a re: ‘Le tla nnyaka eupša le ka se nkhwetše, gomme moo ke lego gona le ka se ke la tla’?” (Johane 7:35, 36) Lega go le bjalo, Jesu o bolela ka lehu la gagwe le go tsogela ga gagwe legodimong, gomme manaba a gagwe a ka se kgone go mo latelela moo.
Letšatši la bošupa la monyanya le a fihla. Mesong e mengwe le e mengwe ya monyanya, moperisita o be a tšholla meetse ao a a gelego Bodibeng bja Siloama, e le gore a ka elela botlaseng bja aletare ya tempeleng. Mohlomongwe a gopotša batho ka mokgwa wo, Jesu o goeletša ka gore: “Ge e ba motho le ge e le ofe a nyorilwe, a a tle go nna gomme a nwe meetse. A go tle yo a dumelago go nna, go etša ge Lengwalo le boletše la re: ‘Ka teng ga gagwe go tla ela melapo ya meetse a phelago.’”—Johane 7:37, 38.
Jesu o bolela ka seo se tlago go direga ge barutiwa ba gagwe ba tlotšwa ka moya o mokgethwa gomme ba biletšwa bophelong bja legodimong. Go tlotšwa mo go direga ka morago ga lehu la Jesu. Go thoma ka letšatši la Pentekoste ngwageng o latelago, melapo ya meetse ao a neago bophelo e thoma go elela ge barutiwa bao ba tloditšwego ka moya ba botša batho ditherešo.
Ge ba bangwe ba arabela thutong ya Jesu, ba re: “Ka kgonthe yo ke moporofeta yo go itšwego o tla tla,” mohlomongwe ba bolela ka moporofeta yo mogolo go feta Moshe yo go boletšwego ka yena e sa le pele. Ba bangwe ba re: “Yo ke Kriste.” Eupša ba bangwe ba ganetša ba re: “Na ge e le gabotse Kriste ga a tšwe Galilea? Na Lengwalo ga se la bolela gore Kriste o tšwa peung ya Dafida le Betlelehema motsaneng woo Dafida a bego a dula go wona?”—Johane 7:40-42.
Ka gona lešaba le arogane. Le ge ba bangwe ba nyaka gore Jesu a swarwe, ga go na yo a mo išago seatla. Ge bahlankedi ba boela go baetapele ba bodumedi ba se ba swara Jesu, baperisita ba bagolo le Bafarisei ba a ba botšiša ba re: “Ke ka baka la’ng le sa tla le yena?” Bahlankedi ba araba ba re: “Ga go motho yo a kilego a bolela ka mokgwa wo.” Baetapele ba bodumedi ka bogale ba a ba kwera le go ba nyatša, ba re: “Na le lena le arošitšwe? Na go na le o tee wa babuši goba wa Bafarisei yo a dumelago go yena? Eupša lešaba le leo le sa tsebego Molao ke batho ba rogakilwego.”—Johane 7:45-49.
Bjale, Nikodemo, yo e lego Mofarisei le setho sa Sanhedrine, o leka go emelela Jesu. Mo e ka bago nywageng e mebedi le seripa pejana, Nikodemo o ile a tla go Jesu bošego gomme a bontšha tumelo go yena. Bjale Nikodemo o re: “Na molao wa rena o ahlola motho ka ntle le ge pele o kwele go tšwa go yena le go tseba seo a se dirago?” Karabo ya bona ya go itšhireletša ke efe? Ke e rego: “Na le wena ga o tšwe Galilea? Nyakišiša Mangwalong gomme o bone gore ga go moporofeta yo a tlago go tšwa Galilea.”—Johane 7:51, 52.
Mangwalo ga a bolele ka go lebanya gore moporofeta o be a tla tšwa Galilea. Eupša Lentšu la Modimo le ile la bolela ka Kriste a etšwa moo; le ile la porofeta gore “seetša se segolo” se be se tla bonwa kua “Galilea ya ditšhaba.” (Jesaya 9:1, 2; Mateo 4:13-17) Go oketša moo, bjalo ka ge go boletšwe e sa le pele, Jesu o ile a belegelwa Betlelehema gomme o tšwa peung ya Dafida. Le ge Bafarisei ba ka ba ba lemoga se, mohlomongwe ba ikarabela ka go phatlalatša maaka go batho mabapi le Jesu.


text:
Batamela Kgaufsi le Jehofa
Modimo o go laletša go batamela kgaufsi le yena. Puku ye e tla go bontšha go tšwa Beibeleng kamoo o ka dirago sona seo.
Ketapele
O ka ba mogwera wa Jehofa Modimo ka mo go sa felego.
KGAOLO 1
“Bônang, Modimo wa Rena šó”
Ke ka baka la’ng Moše a ile a botšiša ka leina la Modimo mola a be a šetše a le tseba?
KGAOLO 2
Na o ka ‘Batamela Kgaufsi le Modimo’ e le ka Kgonthe?
Jehofa Modimo, Mmopi wa legodimo le lefase, o re nea taletšo le kholofetšo.
KGAOLO 3
“Mokxêthwa, Mokxêthwa, Mokxêthwa, ké Morêna”
Ke ka baka la’ng Beibele e tswalanya bokgethwa le bobotse?
KAROLO 1
“Yo Matla a Maxolo”
KGAOLO 4
“Jehofa o na le . . . Matla a Magolo”
Na matla a Modimo a swanetše go dira gore re mmoife? Karabo ya ee le ya aowa di nepagetše.
KGAOLO 5
Matla a Tlholo—“E a Dirilego Legodimo le Lefase”
Go tloga go letšatši la rena le legolo go ya go nonyana e nyenyane ya hummingbird, tlholo ya Modimo e ka re ruta selo se itšego se bohlokwa ka yena.
KGAOLO 6
Matla a Senyago—“Jehofa ke Monna wa Tlhabano”
Ke bjang “Modimo wa khutšo” a lwago ntwa ya Modimo?
KGAOLO 7
Matla a Šireletšago—“Modimo ke Setšhabelo sa Rena”
Modimo o šireletša bahlanka ba gagwe ka ditsela tše pedi, eupša e nngwe e bohlokwa kudu.
KGAOLO 8
Matla a Tsošološo—Jehofa o ‘Dira Dilo ka Moka tše Mpsha’
Jehofa o šetše a tsošološitše borapedi bjo bo sekilego. O tla tsošološa’ng nakong e tlago?
KGAOLO 9
‘Kriste yo e Lego Matla a Modimo’
Mehlolo le dithuto tša Jesu Kriste di bontšha’ng ka Jehofa?
KGAOLO 10
“Bang Baetši ba Modimo” Mokgweng wa Lena wa go Diriša Matla
O ka ba o na le matla a mantši go feta kamoo o naganago ka gona—o ka a diriša gabotse bjang?
KAROLO 2
“Morati wa Toka”
KGAOLO 11
“Ditsela tša Gagwe ka Moka ke Toka”
Ke bjang toka ya Modimo e lego seka seo se dirago gore re mo rate kudu?
KGAOLO 12
“Na Modimo o Hloka Toka?”
Ge e ba Jehofa a hloile go hloka toka, ke ka baka la’ng go tletše kudu mo lefaseng?
KGAOLO 13
“Molao wa Jehofa o Phethagetše”
Tshepedišo ya molao e ka godiša lerato bjang?
KGAOLO 14
Jehofa o Lokišetša “Topollo Bakeng sa go Lopolla ba Bantši”
Thuto e bonolo eupša e le e kwagalago e ka go thuša go batamela kgaufsi le Modimo.
KGAOLO 15
Jesu “o Hloma Toka Lefaseng”
Jesu o ile a kgothaletša toka bjang nakong e fetilego? O dira seo bjang gona bjale? Gona o tla hloma toka bjang nakong e tlago?
KGAOLO 16
“Dira Toka” ge o Sepela le Modimo
Ke ka baka la’ng Jesu a ile a lemoša ka gore: “Tlogelang go ahlola gore le se ahlolwe”?
KAROLO 3
“Wa Pelo e Bohlale”
KGAOLO 17
‘A! Bodiba bja . . . Bohlale bja Modimo’!
Ke ka baka la’ng bohlale bja Modimo bo phagametše gaešita le tsebo ya gagwe, kwešišo le temogo?
KGAOLO 18
Bohlale ‘Lentšung la Modimo’
Ke ka baka la’ng Modimo a ile a diriša batho go ngwala Beibele go e na le go diriša barongwa goba go e ngwala ka boyena?
KGAOLO 19
“Bohlale bja Modimo Sephiring se Sekgethwa”
Sephiri se sekgethwa seo Modimo a ilego a se uta eupša ga bjale a se utolotšego ke sefe?
KGAOLO 20
“Ké wa Pelo e Bohlale”—E Bile o Ikokobeditše
Ke bjang Morena yo a Bušago legohle a ka bago le boikokobetšo?
KGAOLO 21
Jesu o Utolla “Bohlale bjo bo Tšwago go Modimo”
Thuto ya Jesu e dirile bjang gore bahlabani bao ba bego ba romilwe gore ba yo mo swara ba boe ba lekeleditše diatla?
KGAOLO 22
Na “Bohlale bjo bo Tšwaxo Xodimo” bo a Šoma Bophelong bja Gago?
Beibele e bolela ka dilo tše nne tšeo di ka go thušago go hlagolela bohlale bjo bo tšwago go Modimo.
KAROLO 4
“Modimo ké Yêna Leratô”
KGAOLO 23
“Ó re Ratile Pele”
Ge e le gabotse mantšu a rego ‘Modimo ke lerato’ a ra go re’ng?
KGAOLO 24
Ga go na Seo se Kago re “Aroxanya le Leratô la Modimo”
Lahla kgopolo ya maaka ya gore Modimo ga a go rate goba ga o bohlokwa go yena.
KGAOLO 25
“Kwelobohloko e Lerato ya Modimo wa Rena”
Tsela yeo Modimo a ikwago ka yona ka wena e swana bjang le tsela yeo mma a ikwago ka yona ka lesea la gagwe?
KGAOLO 26
Modimo ‘yo a Ikemišeditšego go Lebalela’
Ge e ba Modimo a gopola dilo ka moka, go kgonega bjang gore a lebalele le go lebala?
KGAOLO 27
“Botho bja Gagwe ke bjo Bogolo Gakaakang!”
Ge e le gabotse botho bja Modimo ke’ng?
KGAOLO 28
“Yo a Botegago ka go se Kwanantšhe ke Wena o Nnoši”
Ke ka baka la’ng go botega ga Modimo ka go se kwanantšhe go feta kgole go botega ga gagwe?
KGAOLO 29
“Xo Tseba Leratô la Kriste”
Dibopego tše tharo tša lerato la Jesu di bonagatša lerato la Jehofa ka mo go phethagetšego.
KGAOLO 30
“Le Tšeê ka Tsela ya Leratô”
Bakorinthe ba pele e bontšha ditsela tše 14 tšeo re ka bontšhago lerato ka tšona.
KGAOLO 31
“Batamelang Kgaufsi le Modimo, Gomme o tla le Batamela”
Ke potšišo efe e bohlokwa kudu yeo o ka ipotšišago yona? O tla araba bjang?


text:
KAROLO 7
Jesu e be e le Mang?
Jehofa o ile a roma Jesu lefaseng. 1 Johane 4:9
Re swanetše go theetša motho yo mongwe yo bohlokwa ge e ba re nyaka go kgahla Jehofa. Jehofa o ile a bopa motho wa moya yo matla kua magodimong nako e telele kudu pele a ka bopa Adama.
Ge nako e dutše e eya, Jehofa o ile a romela motho yoo gore a tlo belegelwa Betlelehema a belegwa ke kgarebe yeo e bitšwago Maria. Ngwana yoo o ile a reelwa leina la Jesu.—Johane 6:38.
Nakong ya ge e be e le motho wa nama mo lefaseng, Jesu o ile a bonagatša dika tša Modimo ka mo go phethagetšego. E be e le yo botho, a na le lerato e bile a batamelega. O ile a ruta ba bangwe therešo mabapi le Jehofa a sa boife.
Jesu o be a dira dilo tše dibotse eupša o be a hloilwe. 1 Petro 2:21-24
Baetapele ba bodumedi ba be ba hloile Jesu ka gobane o be a pepentšha dithuto tša bona tša maaka gotee le ditsela tša bona tše mpe.
Jesu gape o ile a fodiša balwetši a ba a tsoša ba bangwe bao ba bego ba hwile.
Baetapele ba bodumedi ba ile ba gapeletša Baroma gore ba itie Jesu ba be ba mmolaye.


text:
PHAFOGA!
April 2014 | Ke Phelela Eng?
—Mabaka a Mararo a go Tšwela Pele o Phela
Na wena goba motho yo mongwe yo o mo tsebago le kile la nagana ka go ipolaya? Go ba le mabaka a go phela go ka dira phapano e kgolo.
Madireng a Lefase
Ditaba di akaretša: Toropo yeo e ilego ya rulaganya diroboto tša yona ka moka, bothata bja tša maphelo bjo bo fetago phepompe le nonyana ya naga ya nywaga e fetago e 60 yeo e phaphašitšego lefotwana.
THUŠO BAKENG SA LAPA
Kamoo o ka Amogelago Phošollo
Ke bjang keletšo goba phošollo yeo e kwešago bohloko e lego e thušago?
TABA YA LETLAKALA LA KA NTLE
Ke Phelela Eng?
Ke’ng seo se ka dirago gore motho a lebelele lehu e le mogwera?
TABA YA LETLAKALA LA KA NTLE
Ka Gobane Dilo di a Fetoga
Le ge maemo a gago a ka se fetoge, go na le seo o ka se fetošago.
TABA YA LETLAKALA LA KA NTLE
Ka Gobane o ka Hwetša Thušo
Dilo tše tharo tšeo di ka go thušago gore o tšwele pele o phela.
TABA YA LETLAKALA LA KA NTLE
Ka Gobane go na le Kholofelo
Go swana le seetša seo se lego kgojana, kholofelo e ka go thuša go bona ka kua ga leswiswi.
POLEDIŠANO
“Ke Kgodišegile Gore go na le Mmopi”
Frédéric Dumoulin o be a selekišitšwe ke bodumedi gomme a ba moilamodimo. Go ithuta Beibele le kamoo diphedi di hlamilwego ka gona go mo kgodišitše bjang gore go na le Mmopi?
DINAGA LE BATHO
Go Etela Cambodia
Go tla bjang gore batho bao ba sa tsebanego ba bitšane ka gore ngwanešo, kgaetšedi, rakgadi, malome, makgolo goba rakgolo?
PONO YA BEIBELE
Kgethollo ya Semorafo
Na merafo ka moka e a lekana? Na kgethollo ya semorafo e tla ka ya fela?
NA DI HLAMILWE?
Lephego la Serurubele
Lephego la serurubele sa Blue Morpho le ka bonala le thelela eupša le na le dikarolo tšeo di ka bonwago feela ka maekrosekopo. Morero wa dikarolo tšeo ke ofe?
Dihlogo tše Dingwe tša Inthaneteng
Ke Eng Seo ke Swanetšego go se Tseba ka go Romelana Melaetša ya Thobalano ka Founo?
Na o gapeletšwa go romela melaetša ya thobalano? Ditlamorago tša go romelana melaetša ya thobalano ke dife? Na e fo ba go ithabiša ka lerato?
Go Thwe’ng ge e ba ke Lewa ke Bodutu?
Ela hloko dilo tše tharo tšeo di ka go thušago go fenya bodutu gomme wa ba le bagwera ba sa ruri.
O ka Dira’ng ge o Tlaišwa ke Bomphenyašilo?
Ba ba bantši bao ba tlaišwago ke bomphenyašilo ga ba tsebe gore ba dire eng. Sehlogo se se hlalosa seo se ka dirwago go kaonefatša boemo.
Mogwera wa Paale Ke’ng?
Go hwetša bagwera ba go se re selo go bonolo, eupša o ka hwetša bjang bagwera ba kgonthe?
Josefa o Phološa Maphelo
Hlahlobang Genesi dikgaolo 41-50 le le lapa le diriša mešomo ye ya go ithuta Beibele.


text:
MAHUMO AO A LEGO KA LENTŠUNG LA MODIMO | HESEKIELE 32-34
Mohlapetši o be a na le Boikarabelo bjo Bogolo
Gantši bahlapetši ba be ba dula merakong le mabotong a motse gore ba lemoše setšhaba ge kotsi e tšwelela. Jehofa o ile a kgetha Hesekiele gore e be mohlapetši wa seswantšhetšo “ntlong ya Isiraele.”
Hesekiele o ile a lemoša Baisiraele gore Modimo o be a tla ba fediša ge e ba ba sa tlogele ditiro tša bona tše mpe
Lehono re botša batho molaetša ofe wa Jehofa?
Ka go nea batho temošo, Hesekiele o ile a iphološa gomme a phološa le ba bangwe
Ke’ng seo se swanetšego go re tutueletša go botša ba bangwe molaetša wo Jehofa a re neilego wona?


text:
· Oh Morena re ipea pele ga sefahlego sa gago letšatši le, re kgopela gore o reswarele dibe tša rena lege re sena tšona.
Ke ka lebaka la gore ga se rena re bolaileng morwa wa gago a nnoši Jesus Christ, Yena o bolailwe ke makgowa.
O rekišitswe ke monna wa lekgowa a mo rekišetša lekgowa lelengwe le le laetšego gore a itiwe abe a rwešwe mphaphahlogo.
Ke makgowa gape a go dumelelana gore a bapolwe sefapanong.
Monna yo a mo rekišitšego ke Judas Iscariot Rena bapedi gare na leina la mohuta woo.
Maina a rena ke bo Malose, Kwena, Matome,Phuti, Lesiba, Ngwato, Moshe bjalobjalo
E bile rena Golgotha gare go tsebe,
Re itsebela bo Polokwane, Lebowakgomo, Zebediela le Jane Furse , Ga-Matlala, Botlokwa, Ga-Maja,Ledwaba, Mmoto wa perekisi e sego dinaga tša ka gare ga Bible! Kgole mo re go tsebago ke go tloga Polokwane go fihla Soshanguve, Pretoria le Johannesburg.
Ge o sa kgolwe lebelela movie “PASSION OF CHRIST”, ga gona motho yo moso mola.
Ka kgopelo Ramasedi, dira gore monna wa mothomoso a be mohumi gomme lekgowa le mošomele.
AMEN!
Related Articles
- Walking safari and binbags – Polokwane, South Africa (travelpod.com)
- Early St Paddy’s Day bin bag party – Polokwane, South Africa (travelpod.com)


text:
Kgaolo ya 7: Pušoselegae (151-164)
151. Maemo a bommasepala
- Lekala la pušoselegae le bopilwe ke bommasepala bao ba swanetšego go hlongwa nageng ka moka ya Repabliki.
- Bolaodi bja phethišo le bja go hlama melao bja mmasepala bo beilwe godimo ga Khansele ya Mmasepala.
- Mmasepala o na le tokelo ya go buša, ka bokgoni bja wona, go laola merero ya pušoselegae ya batho ba wona, go ya ka melao ya naga le ya diprofense, bjalo ka ge go laeditšwe ka molaotheong.
- Mmušo wa naga le wa profense ga ya swanela go nyatša goba go šitiša mmasepala bokgoni goba tokelo ya wona ya go diriša maatla goba go phethagatša mešomo ya wona.
152. Maikemišetšo a pušoselegae
- Maikemišetšo a pušoselegae ke -
- go tliša mmušo wa temokrasi le wa maikarabelo bathong ba tikologo;
- go kgonthišiša kabo ya ditirelo go ditšhaba ka tsela ye e swarelelago;
- go tšwetšapele kago ya setšhaba le ya ekonomi;
- go tšwetšapele tikologo ye e bolokegilego le ye e hlwekilego; le
- go hlohleletša setšhaba le mekgatlo ya setšhaba go tšea karolo mererong ya pušoselegae.
- Mmasepala o swanetše go leka, go ya ka bokgoni bja wona bja ditšhelete le bja taolo, go fihlelela maikemišetšo ao a tšweleditšwego karolwaneng ya (1).
153. Mehola ya tlhabollo ya bommasepala
- Mmasepala o swanetše go -
- rulaganya le go laola tshepedišo ya wona le ditekanyetšo le tshepetšo ya peakanyo go fa šedi ya pele dinyakwa tša motheo tša setšhaba, le go tšwetšapele tlhabollo ya setšhaba le ekonomi ya setšhaba; le
- kgatha tema mananeong a tlhabollo a setšhaba le a profense.
154. Bommasepala mmušong wa tirišano
- Mmušo wa naga le dipušo tša diprofense, ka molao le ditsela tše dingwe, e swanetše go thekga le go kgwahliša maatla a bommasepala go laola merero ya bona, go diriša maatla le go phetha mešomo ya bona.
- Molaokakanywa wa naga goba wa profense wo o amago maemo, dihlongwa, maatla goba mediro ya pušoselegae o swanetše go phatlalatšwa go sekasekwa ke setšhaba pele o ka tsebišwa Palamenteng goba go lekgotlapeamelao la profense, ka tsela yeo e kgontšhago bommasepala ba pušoselegae bao ba ipopilego, le batho ba bangwe bao ba nago le kgahlego go ba le monyetla wa go ntšha maikutlo ka ga Molaokakanywa woo.
155. Sebopego sa bommasepala
- Go na le mehuta ye e latelago ya:
- Mohuta wa A: Mmasepala wo o nago le taolophethišo le melao ye ikgethago ya bommasepala tikologong ya wona.
- Mohuta wa B: Mmasepala wo o abelanago taolophethišo le melao ya bommasepala tikologong ya wona le mmasepala wa mohuta wa C wa mmasepala wo o welago ka fase ga tikologo ya wona.
- Mohuta wa C: Mmasepala wo o nago le taolophethišo le melao ya bommasepala mo tikologong ye e akaretšago mmasepala wa go feta o tee.
- Melao ya naga e swanetše go hlatholla mehuta ye e fapanego ya bommasepala ye e ka hlongwago mohuteng wo mongwe le wo mongwe.
- Melao ya setšhaba e swanetše go -
- hloma dikelo go laetša gore tikologo e ka ba neng le mohuta o tee wa mmasepala wa A goba gore o ka ba neng le bommasepala ba mohuta wa B le woo wa C;
- hloma dikelo le ditshepetšo go laetša mellwane ya mmasepala ke setsebi seo se ikemetšego; gomme
- latela karolo ya 229, o dire dipeakanyetšo tša karoganyo ya maatla le mešomo ya bommasepala ge tikologo e na le bommasepala ba mehuta ya B le C. Karoganyo ya maatla le mešomo magareng a mmasepala wa mohuta wa B lewa C e ka no fapana le karolelano ya maatla le mešomo gare ga mmasepalawa wa mohuta wo mongwe wa B le wa C.
- Melao ye e ukangwego karolwaneng ya (3) e swanetše go šetša tlhokego ya kabo ya ditirelo tša mmasepala ka tsela ya tekatekano le ya sebaka se setelele.
- Melao ya profense e swanetše go laetša mehuta ye e fapanego ya bommasepala yeo e swanetšego go thewa ka profenseng.
- Mmušo wa profense ye nngwe le ye nngwe o swanetše go hloma bommasepala profenseng ya wona ka mokgwa wo o sepelelanago le molao wo o beilwego go ya ka dikarolwana tša (2) le (3) le, ka magato a semolao goba a mangwe, o swanetše go -
- beakanyetša tlhokomelo le thekgo ya pušoselegae ka profenseng; le
- tšwetšapele tlhabollo ya pušoselegae le go kgontšha bommasepala go phethagatša mešomo le go laola merero ya wona.
(6A) …
[Karolwana ya (6A) ye loketšwego ka karolo 1 ya Molaophetošwa wa Boraro wa Molaotheo wa 1998 mme ye phumutšwego ke karolo 2 ya Molaophetošo wa Bolesomepedi wa Molaotheo wa 2005.]
- Mmušo wa naga, go latela karolo ya 44, le dipušo tša profense di na le maatla a go hlama melao le a phetišo go kgontšha go šoma gabotse ga bommasepala mešomong ya yona go ya ka merero yeo e beilwego Dišetulong tša 4 le 5, ka go laola tirišo ya maatla a phetišo a bommasepala ao a ukangwego karolong ya 156 (1).
156. Maatla le mešomo ya bommasepala
- Mmasepala o na le maatlaphethiši mabapi le, gomme o na le tokelo ya go laola –
- merero ya selegae yeo e lego lenaneong la Karolo ya B ya Šetulo ya 4 le ya Karolo ya B ya Šetulo; le
- morero ofe goba ofe woo o filwego ke molao wa naga goba wa profense.
- Mmasepala o ka dira le go laola melawana ya bommasepala go sepediša gabotse merero yeo o nago le tokelo ya go e laola.
- Go ya ka taelo ya Karolo ya 151 (4), molawana wo o thulanago le molao wa naga goba wa profense ga o na le maatla. Ge e le gore go na le thulano gare ga molawana le molao wa naga goba wa profense woo o sa šomego ka lebaka la thulano ye e šupilwego karolong ya 149, molawana woo o swanetše go tšewa o na le maatla ge fela molao wo o sa šome.
- Mmušo wa naga le dipušo tša diprofense di swanetše go abela goba go fa mmasepala, ka kwano le go ya ka mabaka afe goba afe, bolaodi bja morero woo o tšwelelago mo go Karolo ya A ya Šetulo ya 4 goba Karolo ya A ya Šetulo ya 5 yeo e amanago le pušoselegae, ge-
- morero woo o ka laolwa gabotse mmušong wa selegae; le
- mmasepala o na le bokgoni bja go o laola.
- Mmasepala o na le tokelo ya go šomiša maatla afe goba afe ao a amanago le morero wo o swanetšego wa, o sepelelanago le, go dira mešomo ya wona ka tshwanelo.
157. Sebopego le dikgetho tša Dikhansele tša Bommasepala
- Mmasepala wa Khansele o bopša ke -
- maloko ao a kgethilwego go latela dikarolwana tša (2) le (3) goba
- ge go hlagišitšwe go molao wa naga -
- maloko ao a kgethilwego ke Dikhansele tše dingwe tša Mmasepala go emela Dikhansele tšeo; goba
- maloko ka bobedi ao a kgethilwego go latela tema (a) le maloko ao a kgethilwego go ya ka temana (i) ya temana ye.
[Karolwana ya (1) e tšeetšwe legato ke 1 (a) ya Molaophetošwa wa Boseswai wa Molaotheo wa 2002 le ka karolo ya 3 ya Molaophetošwa wa Bolesomehlano wa Molaotheo wa 2008.]
- Go kgethwa ga maloko a Khansele ya Mmasepala bjalo ka ge go lebeletšwe karolwaneng ya (1)(a) go swanetše go dirwa go latela molao wa naga, woo o swanetšego go rulaganya mokgwa-
- wa boemedi bja tekatekano bjo bo theilwego godimo ga karolo ya bakgethi ba mmasepala woo o tšwelelago lenaneong la bohle la bakgethi, leo le hlagišago go kgethwa ga maloko go tšwa mananeong a bonkgetheng ba diphathi ao a rulagantšwego go ya ka kgetho ya phathi yeo; goba
- boemedi bja tekatekano bjalo ka ge go laeditšwe temaneng ya (a) go hlakantšhitšwe le tshepedišo ya boemedi bja diwate go ya ka karolo ya mmasepala woo ya lenaneo la bakgethi bohle.
-
Mokgwa wa dikgetho go ya ka karolwana ya (2) o swanetše go feleletša, ka kakaretšo, go boemedi bja tekatekano.
[Karolwana ya (3) e tšeetšwe legato ke karolwana ya 1 (b) ya Molaophetošwa wa Bolesomeseswai wa Molaotheo wa 2002.]
-
- Ge mokgwa wa dikgetho o akaretša boemedi bja diwate, gona go segwa ga mellwane ya diwate go swanetše go dirwa ke taolo ye e ikemetšego bjo bo kgethilwego go ya ka, le go šoma go latela tshepedišo le dikelo tša molao wa naga.
-
….
[Tema ya (b) e phumulwa ke karolo ya 3 ya Molaophetošwa wa Bolesomepedi wa Molaotheo wa 2005.]
[Karolwana ya (4) e tšeetšwe legato ke karolwana ya 2 ya Molaophetošwa wa Boraro wa Molaotheo wa 1998.]
- Motho a ka bouta mmasepaleng fela ge a ngwadišitšwe karolong yeo ya mmasepala go lenaneo la setšhaba le le swanago la bakgethi.
- Molao wa naga wo o ukangwego karolwaneng ya (1)(b) o swanetše go hloma lenaneo leo le dumelelago diphathi le dikgahlego tše di laeditšwego go Khansele ya Mmasepala yeo e dirago kgetho, go emelwa ka toka Khanseleng ya Mmasepala moo kgetho e dirwago gona.
158. Boleloko bja Dikhansele tša Mmasepala
- Moagi yo mongwe le yo mongwe yo a loketšwego ke go boutela Khansele ya Mmasepala o na le tshwanelo ya go ka ba leloko la Khansele yeo, ka ntle le ge-
- mang le mang yo a thwetšwego ke, goba a le tirelong ya mmasepala mme a amogela tefo ya go thwalwa moo goba tirelo, gomme yoo a sego a iletšwa go ya ka molao wa naga;
- mang le mang yo a thwetšwego ke, goba a le tirelong ya mmasepala mme a amogela tefo ya go thwalwa moo goba tirelo, gomme yoo a sego a iletšwa ka boleloko bja Khansele ya Mmasepala go ya ka molao wa naga;
- mang le mang yo a ganeditšwego go boutela Seboka sa Maloko a Palamente goba a ileditšwego go ya ka karolo ya 47(1)(c), (d) goba (e) go ba leloko la Seboka sa Maloko a Palamente;
- leloko la Seboka sa Maloko a Palamente, Khansele ya Setšhaba ya Diprofense goba leloko la lekgotlapeamelao la profense; eupša kiletšo ye ga e ame leloko la Khansele ya Mmasepala le le emetšego pušoselegae ka Khanseleng ya Setšhaba; goba
- leloko la Khansele e nngwe ya Mmasepala; eupša kiletšo ye ga e ame leloko la Khansele ya Mmasepala leo le emetšego Khansele yeo Khanseleng ya Mmasepala wo mongwe wa mohuta o šele.
- Motho yo a se nago le tshwanelo ya go ba leloko la Khansele ya Mmasepala go ya ka karolwana ya (1)(a), (b), (d) goba (e) a ka ba nkgetheng wa Khansele, go hlokometšwe mellwane ye itšego goba mabaka ao a beilwego ke molao wa naga.
-
Mešomo ka go Khansele ya Mmasepala e swanetše go tlatšwa go ya ka molao wa bosetšhaba.
[Karolwana ya (3) e okeditšwe ke karolwana ya 4 ya Molaophetošwa wa Bomasomehlano wa Molaotheo wa 2008.]
159. Pakatiro ya Dikhansele tša Mmasepala
- Pakatiro ya Khansele ya Mmasepala ga ya swanela go feta mengwaga e mehlano bjalo ka ge go beakantšwe go ya ka molao wa naga.
- Ge Khansele ya Mmasepala e phatlaladitšwe go ya ka molao wa naga, goba nako ya wona e fedile, dikgetho di swanetše go swarwa mo matšatšing a 90 a letšatšikgwedi leo Khansele e phatlaladitšwego ka lona goba ge nako ya wona e fedile.
-
Khansele ya Mmasepala, ka ntle le Khansele yeo e phatlaladitšwego go latela tsenogare go ya ka karolo ya 139, e tšwelapele go ba le tshwanelo ya go šoma go tloga nako yeo e phatlalatšwago ka yona goba ge nako ya wona e fela, go fihlela ge Khansele e mpsha ye e kgethilwego go begilwe gore e kgethilwe.
[Karolo ya 159 e tšeetšwe legato ke karolwana ya 1 ya Molaophetošwa wa Bobedi wa Molaotheo wa 1998.]
160. Ditshepedišo tša ka gare
- Khansele ya Mmasepala e ka-
- dira diphetho tša mabapi le tirišo ya taolo ya maatla ka moka le tiragatšo ya mešomo ka moka ya mmasepala;
- kgetha modulasetulo wa yona;
- kgetha komiti ya khuduthamaga le dikomiti tše dingwe go ya ka molao wa naga; gomme
- thwala badiredi bao ba hlokegago go dira mešomo ya wona ka tshwanelo.
- Mešomo ye e latelago ga ya swanela go laelwa ke Khansele ya Mmasepala:
- go fetiša melawana;
- go amogela ditekanyetšo;
- tefišo ya direiti le metšhelo e mengwe, makgetho le metšhelo ya diphahlo;
- go oketša dikadimo.
-
- Bontši bja maloko a Khansele ya Mmasepala bo swanetše go ba gona pele bouto ka ga taba ye itšego e ka dirwa.
- Merero ka moka ye e amago ditaba tše di ukamilwego karolwaneng ya (2)di laolwa ke sephetho seo se tšerwego ke Khansele ya Mmasepala yeo e thekgwago ke bouto ya bontši bja maloko a yona.
- Merero e mengwe ka moka ye e lego pele ha Khansele ya Mmasepala e ahlolwa go ya ka bontši bja dibouto tše di dirilwego.
- Ga go na molawana wo o swanetšego go fetišwa ke Khansele ya Mmasepala ka ntle le ge-
- maloko ka moka a Khansele a filwe temošo ye e kwagalago; le
- molawana wo o šišinywago o phatlaladitšwe go hwetša ditshwayo tša setšhaba.
- Molao wa naga o ka thuša kelong ya go laola-
- bogolo bja Khansele ya Mmasepala;
- ge e ba Dikhansele tša Mmasepala di ka kgetha komitiphethišo goba komiti e nngwe ye itšego;
- bogolo bja komitiphethišo goba komiti e nngwe le ye nngwe ya Khansele ya Mmasepala.
- Khansele ya Mmasepala e ka dira melawana ye e beago melawana le ditaelo tša-
- dipeakanyetšo tša yona tša ka gare;
- merero ya yona le tšwelopele ya yona; le
- tlhomo, tlhamo, tshepetšo, maatla le mešomo ya dikomiti tša yona.
- Khansele ya Mmasepala e swanetše go sepediša mediro ya yona ka tsela ye e lego pepeneneng, le goba e ka no emiša dikopano tša yona goba tša dikomiti tša yona, ge fela go na le mabaka a go kwala mme go šeditšwe mohuta wa morero woo o swerwego.
- Maloko a Khansele ya Mmasepala a na le ditokelo tša go kgatha tema mererong ya yona le ya dikomiti tša yona ka tsela yeo e-
- dumelelago diphathi le dikgahlego tše di laetšwego ka khanseleng go emelwa ka tshwanelo;
- sepedišana le temokrasi; gomme
- e ka laolwago go ya ka molao wa naga.
161. Tshwanelo
Molao wa profense wo o lego ka gare ga tlhako ya molao wa naga o ka fa tumelelo ya ditshwanelo le ditokologo go Dikhansele tša Mmasepala le maloko a tšona.
162. Phatlalatšo ya melawana ya mmasepala
- Molawana wa mmasepala o ka šomišwa fela ge e le gore o šetše o phatlaladitšwe kuranteng ya semmušo ya profense yeo.
- Kuranta ya mmušo ya profense e swanetše go gatiša molawana wa mmasepala ge e kgopelwa ke mmasepala.
- Melawana ya Mmasepala e swanetše go hwetšagala gabonolo bathong.
163. Pušoselegae ye e ipopilego
- Molao wa Palamente wo o dirišwago go ya ka tshepedišo ye e theilwego karolong ya 76 o swanetše go-
- beakanyetša go amogelwa ga mekgatlo ya setšhaba le ya diprofense yeo e emelago bommasepala; le
- o beakanye ditshepedišo tšeo ka tšona mmušogae o ka-
- rerišanago le mmušo wa naga goba wa profense
- go bea baemedi go kgatha tema Khanseleng ya Setšhaba ya Diprofense; le go
- kgatha tema tshepedišong yeo e hlalošitšwego ka go molao wa naga wo o ukamilwego karolong ya 221 (1)(c).
[Karolo ya 163 (b) e tšeetšwe legato ke karolo ya 4 ya Molaophetošwa wa Bošupa wa Molaotheo wa 2001.]
164. Ditaba tše dingwe
Ditaba ka moka mabapi le pušoselegae tšeo di sego tša ukangwa ka Molaotheong di ka no hlalošwa ke molao wa naga goba molao wa profense ka gare ga tlhako ya molao wa naga.


text:
Tlhatlamano ya Dihlogo tša Morokami tša 2013
Yeo e bontšhago kgwedi ya tokollo yeo sehlogo se tšwelelago go yona
BEIBELE
BEIBELE E FETOŠA MAPHELO
‘Ga ke sa Ikwa Eka ke Swanetše go Fetoša Lefase’ (J. Sylgren), 7/1
‘Ke Ile ka Naganišiša Gore Bophelo bja ka bo be bo Lebile Kae’ (A. Hancock), 8/1
‘Mafelelong ke Hweditše Tokologo ya Kgonthe’ (B. Hewitt), 1/1
BOPHELO LE DIKA TŠA BOKRISTE
Boledišana le Ngwana yo a Lego Mahlalagading Ntle le go Ngangišana le Yena, 11/1
Go Dirišana le Bao ba Lego ka Ntle ga Lapa la Lenyalo la Bobedi, 5/1
DIHLATSE TŠA JEHOFA
Ba Ile ba Ema ba Tiile “Nakong ya Moleko” (Ntwa ya Pele ya Lefase), 5/15
‘Ke be ke Etša Khudu ka Legaping’ (dintlo tša dikoloyana), 11/15
‘Lentšu la Modimo ke Therešo!’ Dikopano tša Selete, 5/1
DIHLOGO TŠE ITHUTWAGO
Badiši ba Šupago le Bakgomana ba Seswai—Seo ba se Bolelago go Rena Lehono, 11/15
Bagolo ba Bakriste ke ‘Badirišanigotee le Rena Gore re Thabe,’ 1/15
Bobulamadibogo bo Matlafatša Tswalano ya Rena le Modimo, 9/15
Dira Dilo ka go Dumelelana le Thapelo ya Jesu e Lerato, 10/15
Dira Gore Pelo ya Gago e Thabele Dikgopotšo tša Jehofa, 9/15
Ikhole Gomme o Hole ba Bangwe ka go Diriša Lentšu la Modimo, 4/15
“Ke Mang yo Ruri e Lego Mohlanka yo a Botegago le wa Temogo?” 7/15
Le Hlokomeleng Mohuta wa Batho Bao le Swanetšego go ba Bona, 8/15
O se ke wa Dumelela Selo se go Thibela go Hwetša Kgodišo, 2/15
O se ke wa Dumelela Selo se go Tloša Kgauswi le Jehofa, 1/15
Seo re ka Ithutago Sona Thapelong Yeo e Lokišeditšwego Gabotse, 10/15
Šireletša Bohwa bja Gago ka go Dira Diphetho tše Bohlale, 5/15
Tšeela Godimo go Botega ga Jehofa le go Lebalela ga Gagwe, 6/15
Tšeela Godimo go Nea ga Jehofa le go ba ga Gagwe le Tekatekano, 6/15
DIPHIHLELO
Go Dira Gore go Hlankela Jehofa e be Mošomo wa ka (B. Walden), 12/1
Go kwa Jehofa go Ntlišeditše Ditšhegofatšo tše Dintši (E. Piccioli), 6/15
Jehofa ‘o Nthwalela Morwalo Letšatši le Letšatši’ (M. du Raan), 8/15
Lebaka Leo Maphelo a Rena a Nago le Morero wa Kgonthe (P. Smith), 5/15
Nywaga e Masomehlano re le Kgauswi le Arctic Circle (A. le A. Mattila), 4/15
Re be re Ikemišeditše go Hlankela Jehofa Kae le Kae (M. le J. Hartlief), 7/15
DIPOTŠIŠO TŠE TŠWAGO GO BABADI
Na Baisiraele ba be ba bolaya disenyi ka go di fega koteng? 5/15
Na batswadi ba Bakriste ge ba le dibokeng ba ka dula le ngwana wa bona yo a kgaotšwego? 8/15
JEHOFA
Maaka Ao a Dirago Gore go Bonagale Eka Modimo ga a Ratege, 11/1
JESU KRISTE
TŠE DI TSWAKANEGO
Diswantšho tša Batho Bao ba sa Aparago —Na ga di Kotsi Goba na ke Mpholo? 8/1
Kamoo Bajuda ba Lekgolong la Pele ba Bego ba Lokišeletša Bahu Bakeng sa go Bolokwa, 3/1
Lebaka Leo Baanegwa ba Bangwe ba ka Beibeleng ba sa Bitšwego ka Maina, 8/1
Na Tempele ya Jerusalema e Ile ya Agwa Lefsa ka Morago ga 70 C.E.? 4/15


text:
Kgaolo ya 1: Mabakatheo (1-6)
1. Repabliki ya Afrika Borwa
- Repabliki ya Afrika Borwa ke naga e tee yeo e ikemetšego ya temokrasi yeo e theilwego godimo ga dikelo tše di latelago:
- Seriti sa setho, phihlelelo ya tekano le tšwetšopele ya ditokelo tša botho le ditokologo.
- Go se kgetholle batho go ya ka mmala le bong.
- Bogolo bja Molaotheo le pušo ya molao.
- Ditshwanelo tša batho ka moka ba bagolo tša go bouta, lenaneo la bakgethi le le swanago ka bophara, dikgetho tša ka mehla le pušo ya temokrasi ya makgotlantši, go netefatša maikarabelo, boikarabelo le tokologo.
2. Bogolo bja Molaotheo
Molaotheo wo ke molaomogolo wa Repabliki; molao goba maitshwaro ao a thulanago le wona ga a amogelege, gomme ditlemo tšeo di tšweletšwago ke wona di swanetše go phethagatšwa.
3. Boagi
- Go na le boagi bjo bo swanago bja Afrika Borwa.
- Baagi ka moka ba -
- na le ditokelo, ditshwanelo le dikholego tša boagi ka go lekana; le
- phetha mediro le maikarabelo a boagi ka go lekana.
- Molao wa setšhaba o swanetše go beakanyetša khwetšagalo, tahlegelo le pušetšo ya boagi.
4. Koša ya Setšhaba
Koša ya setšhaba ya Repabliki e laolwa ke Mopresidente ka go dira kgoeletšo.
5. Folaga ya Setšhaba
Folaga ya Repabliki e na le mebala ye boso, gauta, talamorogo, bošweu, bohwibidu le
botalalerata bjalo ka ge go hlalošitšwe ebile go thadilwe šetulong ya 1.
6. Maleme
- Maleme a semmušo a Repabliki ke Sesotho sa Leboa, Sesotho, Setswana, Seswati, Sevenda, Setsonga, Seafrikanse, Seisimane, Setebele, Sethosa le Sezulu.
- Ka go lemoga tirišo ye fase bogologolo le maemo a maleme a setšo a batho ba rena, mmušo o swanetše go tšea magato a maleba a a bonalago go phagamiša maemo le go tšwetšapele tirišo ya maleme a.
-
- Mmušo wa bosetšhaba le dipušo tša diprofense di ka šomiša maleme afe goba afe a itšego a semmušo mabakeng a pušo, mme go elwa hloko tirišo, kgonagalo, ditshenyegelo, mabaka le tekatekano ya dinyakwa le dikganyogo tša setšhaba ka moka goba tša profense ye e amegago; efela mmušo wa setšhaba le pušo ye nngwe le ye nngwe ya profense di swanetše go šomiša bonyane maleme a mabedi a semmušo.
- Bomasepala ba swanetše go ela hloko tirišo ya maleme le dikganyogo tša baagi ba yona.
- Mmušo wa setšhaba le dipušo tša diprofense, ka go šomiša magato a semolao le a mangwe, di swanetše go laola le go hlokomela tirišo ya tšona ya maleme a semmušo. Ntle le go hlokomologa ditaelo tša karolwana ya (2), maleme ka moka a semmušo a swanetše go fiwa maemo a a swanago mme a swanetše go dirišwa ka tekatekano.
- Boto ya Maleme a Afrika Borwa (Pan South African Language Board) yeo e theilwego ka molao wa setšhaba e swanetše -
- go godiša, le go dira mabaka a tlhabollo le tirišo ya -
- maleme ka moka a semmušo;
- maleme a MaKhoi, MaNama le a MaSan; le
- polelo ya dika ; le
- go godiša le go tiišetša tlhompho ya -
- maleme ka moka ao a šommišwago kudu ke ditikologo ka Afrika Borwa go akaretšwa Sejeremane, Segerika, Segujarati, Sehindi, Sepotokisi, Setamil Setelegu, Seurdu; le
- Searabiki, Seheberu, Sanskrit le a mangwe a a dirišetšwago mabaka a sedumedi ka Afrika Borwa.


text:
THUŠO BAKENG SA LAPA | LENYALO
Kamoo go ka Phengwago Polelo e Gobatšago
TLHOHLO
Nako le nako ge go tsoga ngangišano, wena le molekane wa gago le thoma go swayana diphošo o šoro. Polelo e gobatšago e tlwaelegile kudu lenyalong la lena moo e lego gore e fetogile mokgwa wa lena wa poledišano.
Ge e ba se se direga lenyalong la lena, le ka kgona go kgaotša mokgwa wo. Lega go le bjalo, le swanetše go thoma ka go hlahloba dibaki tša wona le lebaka leo go lego kaone kudu gore le dire diphetogo.
LEBAKA LA GO DIREGA GA SEO
Lapa leo motho a godišeditšwego go lona. Banna le basadi ba bantši ba godišeditšwe malapeng ao go ona go bego go dirišwa polelo e gobatšago ka mehla. Molekane o tee goba bobedi bja bona ba ka ba ba diriša polelo yeo ba e kwelego go batswadi ba bona.
Tutuetšo ya boithabišo. Difilimi le ditshwantšhetšo tša metlae tša thelebišeneng di dira metlae ka polelo e hlabago, gomme di dira gore babogedi ba nagane gore polelo e bjalo ga e gobatše—goba le gore e a segiša.
Setšo. Ditšhaba tše dingwe di ruta gore bannanna ke bagateledi goba gore basadi ba swanetše go ba bogale wa go šiiša e le gore ba se bonagale eka ba a fokola. Nakong ya ngangišano, balekane ba nago le boemo bjo bjalo bja kgopolo ba ka lebelelana e le manaba go e na le go lebelelana e le badirišani, e bile ba ka diriša mantšu a gobatšago go e na le go diriša mantšu a thobago.
Go sa šetšwe gore e bakwa ke eng, polelo e gobatšago e ka lebiša tlhalong gotee le mathateng a mantši a tša maphelo. Ba bangwe e bile ba re mantšu a gobatša kudu go feta go itiwa ka matswele. Ka mohlala, mosadi yoo monna wa gagwe a bego a mo itia ka mantšu le ka matswele o re: “Ke be ke thatafalelwa ke go kgotlelela go rogwa go feta go kgotlelela go itiwa. Ke be nka bona go le kaone go itiwa go e na le go hlabja ka mantšu.”
O ka dira’ng ge e ba wena le molekane wa gago le dumeletše polelo e gobatšago e senya tswalano ya lena?
SEO O KA SE DIRAGO
Bontšha kwelobohloko. Ipee boemong bja molekane wa gago, gomme o leke go kwešiša kamoo mantšu a gago a tla dirago gore a ikwe ka gona. Ge e ba go kgonega, nagana ka boemo bjo itšego bjoo go bjona molekane wa gago a ilego a kwa gore o mo hlaba ka mantšu. O se ke wa fapošwa ke seo o se boletšego; tabakgolo mo ke kamoo molekane wa gago a ilego a ikwa ka gona ka seo o se boletšego. Na o ka nagana ka ditsela tšeo ka tšona polelo e gobatšago e ka bago e ile ya tšeelwa legato ke mantšu a botho? Beibele e re: “Karabo ge e le boleta e phohliša pefelo, eupša lentšu leo le hlabago le tsoša bogale.”—Diema 15:1.
Šetša banyalani bao ba hlomphanago. Ge e ba mehlala e mebe e ile ya tutuetša mokgwa woo o boledišanago le batho ka wona, tsoma mehlala e mebotse. Theetša banyalani bao mokgwa wa bona wa go bolela o ka ekišwago.—Molao wa motheo wa Beibele: Bafilipi 3:17.
Tsošološang maikwelo ao le kilego la ba le ona. Polelo e gobatšago gantši ke bothata bja pelo e sego bja molomo. Ka gona, katanela go dula o nagana ka dilo tše dibotse le go ikwa gabotse ka molekane wa gago. Naganišiša ka mediro yeo le kilego la thabela go e dira le le mmogo. Lebelelang diswantšho tša kgale. Ke’ng seo se bego se go segiša? Ke dika dife tšeo di dirilego gore le kgahlane?—Molao wa motheo wa Beibele: Luka 6:45.
Diriša mafoko a thomago ka “ke.” Go e na le go hlasela molekane wa gago ka mantšu, hlalosa kamoo o ikwago ka gona ka go bolela kamoo o kgomegilego ka gona. Ka mohlala, go bolela gore “Ke ikwa eka pono ya ka ga e bohlokwa ge o dira dithulaganyo o sa ntheriše pele” go ka dira gore karabelo e be e botse go e na le go bolela gore “Ke go tseba o le bjalo—o dula o dira dithulaganyo o sa ntheriše pele!”—Molao wa motheo wa Beibele: Bakolose 4:6.
Tseba nako ya go kgaotša. Ge e ba le thoma go befelwa gomme le thoma go diriša mantšu a sa kgahlišego, go ka ba kaone ge le ka šuthiša poledišano. Gantši ga se phošo go tlogela go ngangišana ka bogale go fihlela go ka boledišanwa maswafo a ile fase.—Molao wa motheo wa Beibele: Diema 17:14.
Polelo e gobatšago gantši ke bothata bja pelo e sego bja molomo


text:
MODIRO WA BOBOLEDI LE WA GO RUTA LEFASENG KA BOPHARA
Amerika
DINAGA 57
BAAGI 998 254 087
BAGOELEDI 4 154 608
DITHUTO TŠA BEIBELE 4 353 152
“Ke tla Ithuta le Wena”
Ismael, yo a dulago Mexico, o ile a dira phetho ya go bala Beibele ka moka. Ge ngwaga o fela, o be a šetše a e badile gabedi, eupša ka morago a foufala. Ka morago ga mengwaga e itšego, Ángel, yo e lego Hlatse ya Jehofa, o ile a kopana le Ismael gomme a mmotša ka dikholofetšo tša Modimo. Ismael o be a fišegela go ithuta mo go oketšegilego, eupša o ile a re: “Nka se kgone go bala Beibele ka ge ke foufetše.”
Ángel o ile a mo kgonthišetša ka gore: “O se ke wa tshwenyega, ke tla go ruta mongwalo wa Braille.”
Ismael o ile a botšiša gore: “Na o kgona go bala mongwalo wa Braille?”
Ángel o ile a araba ka gore: “Aowa, eupša ke tla ithuta le wena.” Ismael o be a sa kgolwe gore Ángel o tla dira seo bakeng sa gagwe. Ángel o ile a ya gae, a dira nyakišišo mabapi le tsela ya go bala mongwalo wa Braille, gomme a gatiša ditlhaka tša dinkokomana godimo ga khatepokisi. Ka morago o ile a thoma go ruta Ismael go bala mongwalo wa Braille. Go se go ye kae, ke ge Ismael a ithutile ditlhaka tša Braille, a eba gona dibokeng e bile a bala dikgatišo tša rena tša mongwalo wa Braille. Ga bjale Ángel o ithuta Beibele le batho ba bane bao foufetšego. Batho bao ba rata go bolela ka Paradeise ya nakong e tlago ge ba tla be ba kgona bona.
O be a sa mo Tsebe
Viannei, e lego kgaetšedi wa mengwaga e 14 wa United States, o ngwadile gore: “Ge ke be ke le klaseng ya thuto ya tša leago, morutiši yo a bego a emetše morutiši wa ka legato o ile a thoma go bolela ka madumedi. O ile a kgopela gore re bolele a mangwe a ona, ka gona ka bolela bja Dihlatse tša Jehofa. Bao ke tsenago le bona ka klaseng ba ile ba sega, ba bolela gore re ba senyetša nako, ba re ga re na mošomo le gore ba lahla dikgatišo tša rena. Morutiši le yena o be a bolela gampe ka rena.
“Ke ile ka rapela Jehofa gore a mphe matla a gore ke nee bohlatse. Ke ile ka ba botša gore ga se gore ge re ya malapeng a gabo bona re nyaka go ba senyetša nako. Lebaka ke gore Jehofa o re roma gore re yo ba nea keletšo e botse yeo e theilwego Beibeleng. Ke ile ka ba kgopela gore ba se ke ba lahla dikgatišo. Di ka fetoša maphelo a bona gomme tša ba phološa. Morutiši o ile a kgopela tshwarelo, a ba a holofetša gore nakong e tlago ge Hlatse e ka mo etela, o tla e amogela, a theetša le go bala dikgatišo tša rena. Ke be ke sa dumele gore o be a rerešitše ka seo a se bolelago.
“Ke ile ka mmona ka morago ga dikgwedi tše nne, gomme ka makatšwa ke gore o be a ithuta. Ka morago ga dikgwedi tše dingwe tše tshela, o ile a tlo nnyaka sekolong gore a nteboge ge ke ile ka bolela le yena ka Beibele. Ke be ke sa mo tsebe ka gobane o be a kotile e bile a beotše le ditedu. Ga bjale ke mogoeledi yo a sa kolobetšwago.”
Go Nea Bohlatse Kua Amazon
Ngwagola, batho ba Jehofa ba Brazil ba ile ba lebiša tlhokomelo karolong e kgolo ya Amazon. Ba bantši tikologong yeo ga se ba ka ba kwa ditaba tše dibotse. Ka go lemoga seo, Sehlopha se Bušago se ile sa dumelela gore go dirwe lesolo le le kgethegilego la boboledi leo le tšeago ngwaga gore go fihlelelwe batho ba dikete bao ba dulago dikarolong tšeo di lego lekatana tša Amazon.
Ofisi ya lekala e ile ya kgetha ditoropo tše 53 tšeo di ikadilego go bapa le dinoka tše dikgolo tša Amazon gore di etelwe ke baboledi ba ditaba tše dibotse ka nako yeo. Ka dikgwedi tše nne feela, bagoeledi ba fetago ba 6 500 ba ile ba arabela kgopelong yeo.
Toropong yeo e lego lekatana ya Anamã, moo go bego go se na bagoeledi ba Mmušo, bana babo rena le dikgaetšedi ba lesome ba ile ba dula matšatši a 11 moo. Ba ile ba sepediša dikgatišo tše fetago tše 12 500 gomme ba thoma dithuto tša Beibele tše 200, tšeo ga bjale di swarwago ka founo. Bana babo rena ge ba be ba le moo ba be ba swara diboka. Sebokeng sa mafelelo seo ba se swerego pele ba sepela, ba ile ba thabela go bona batho ba 90 ba tlile. Dikgolo di se tla ka lesolo leo.
O Ile a Mmotša ka jw.org
Mengwageng e tshela e fetilego, Jehizel le Mariana ba be ba tsena ka klaseng e tee kua Venezuela. Ka ge Jehizel e le Hlatse ya Jehofa, Mariana o be a dula a mo kwera. Mariana o be a kgodišegile gore Jehizel o be a sa thabele bophelo. Ka letšatši le lengwe, ka morago ga gore Jehizel a botšwe mantšu a sego bose, o ile a re: “Mariana, anke o lebelele Wepesaete ya rena ya jw.org. O ye go ‘Dibidio,’ ke moka o kgotle lepokisi la ‘Bafsa.’”
Thapameng yeo Mariana o ile a founela Jehizel. O ile a re: “Ga bjale ke tseba lebaka leo ka lona o phelago ka tsela ye o phelago ka yona.”
Ka ge Jehizel a be a sa kgodišege gore o bolela ka eng, o ile a mmotšiša gore: “Na o sa nkwera gape?”
Mariana o ile a re: “Aowa, nka se sa tsoga ke go kwerile gape. Ka thušo ya gago, ga bjale ke lemoga gore seo ke bego ke se tšea e le go thabela bophelo, ke sona seo se bego se mpakela mathata a mantši.” Go ile gwa dirwa dithulaganyo tša gore Mariana a ithute Beibele ka mehla, gomme ga bjale o ba gona dibokeng ka moka.
Go Botšiša Moruti Dipotšišo
Gérole, yo a bego a šoma e le mongwaledi wa kereke kua Haiti, o ile a kgahlwa ke gore Dihlatse di be di kgona go araba dipotšišo tša gagwe ka moka di diriša Beibele. Yena le morwedi wa gagwe ba ile ba dumela go ithuta Beibele. Ka ge ba be ba kgomilwe ke seo ba bego ba ithuta sona, ba ile ba kgopela gore ba swarelwe thuto gabedi ka beke.
Ka morago ga dikgwedi tše tharo ba ithuta, Gérole o ile a ya go moruti wa kereke yeo a e tsenago gomme a mmotšiša dipotšišo tše nne, a re: “Jesu o beilwe gore e be Kgoši ka ngwaga ofe? Batho ba ba lokilego ba ya kae ge ba ehwa? Batho ba babe ba ya kae ge ba ehwa? Na Jesu o hwetše sefapanong goba koteng?” Moruti o ile a bolela gore a ka kgona go araba feela potšišo ya bobedi le ya boraro. O ile a re: “Dihlatse tša Jehofa di re ke ba 144 000 bao ba yago legodimong. Eupša nna ke re bohle bao ba dirago thato ya Modimo ba ya legodimong. Ge e le ba babe, ba tla swa sa ruri diheleng.” Ge a be a kgopelwa gore a bontšhe seo ka Mangwalo, o ile a palelwa. Gérole o ile a nyama, eupša ga bjale o be a tloga a ikemišeditše go tšwela pele a ithuta Beibele go feta le ge e le neng pele. O ile a itokolla kerekeng ya gagwe. O ile a bolela gore o be a ithutile mo gontši ka Beibele dikgweding tše tharo tša ge a ithuta le Dihlatse tša Jehofa go feta seo a ithutilego sona ge a be a tsena kereke mengwageng e fetago e 30. Gérole le morwedi wa gagwe ba sa tšwa go kolobetšwa, gomme ba thomile go ithuta Beibele le batho ba 23 motsaneng wa gabo bona.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 23:1-21
23 Ka ngwaga wa bošupa Jehoyada+ a ba le sebete, a tšea balaodi ba ba makgolo,+ e lego Asaria morwa wa Jerohama, Ishimaele morwa wa Jehohanani, Asaria morwa wa Obede, Maaseya morwa wa Adaya le Elishafate morwa wa Sikiri gomme a dira kgwerano le bona.2 Ka morago ga moo ba sepela go phatša Juda gomme ba kgoboketša Balefi+ go tšwa metseng ka moka ya Juda gotee le dihlogo+ tša mašika a botatago+ Isiraele. Ke moka ba tla Jerusalema.3 Phuthego ka moka ya dira kgwerano+ le kgoši ntlong+ ya Modimo wa therešo, gomme ka morago ga moo Jehoyada a re:“Tsebang gore morwa+ wa kgoši o tla buša,+ feela bjalo ka ge Jehofa a holofeditše mabapi le barwa ba Dafida.+4 Se ke seo le tlago go se dira: karolo ya boraro ya lena bao le tsenago ka sabatha,+ ya lena baperisita+ le Balefi,+ e tla ba baletamejako;+5 karolo e nngwe ya boraro e tla ba ntlong ya kgoši;+ karolo e nngwe ya boraro e be Kgorong ya Motheo;+ setšhaba ka moka se tla ba malapeng+ a ntlo ya Jehofa.6 Le se ke la dumelela motho a tsena ka ntlong ya Jehofa+ ge e se baperisita le Balefi bao ba hlankelago+ moo. Ba ke bona ba tlago go tsena, ka gobane ke sehlopha se sekgethwa;+ setšhaba ka moka sona se lote tlamo ya sona go Jehofa.7 Balefi ba dikologe kgoši ka gohle,+ yo mongwe le yo mongwe a swere dibetša tša gagwe ka seatleng; motho le ge e le ofe yo a tlago ntlong yeo, a bolawe. Le dule le na le kgoši ge e tsena le ge e etšwa.”8 Balefi le Bajuda ka moka ba dira go ya ka tšohle tšeo moperisita Jehoyada+ a di laetšego.+ Yo mongwe le yo mongwe a tšea banna ba gagwe bao ba bego ba tsena ka sabatha gotee le bao ba bego ba etšwa ka sabatha,+ ka gobane moperisita Jehoyada o be a se a lokolla dihlopha+ mošomong wa tšona.9 Go oketša moo, moperisita Jehoyada a nea balaodi ba ba makgolo+ marumo, dikotse le dikotse tša dinkgokolo+ tšeo e bego e le tša Kgoši Dafida,+ tšeo di bego di le ka ntlong ya Modimo wa therešo.+10 A emiša setšhaba ka moka,+ yo mongwe le yo mongwe a swere sebetša sa gagwe ka seatleng, go tloga ka lehlakoreng le letona la ntlo go ya ka go le letshadi la yona, kgauswi le aletare le kgauswi le ntlo, ka gohle kgauswi le kgoši.11 Ke moka sa ntšha morwa wa kgoši+ sa mo rweša kgare+ gomme hlogong ya gagwe sa bea lengwalo la go phuthwa+ leo le nago le Molao wa Modimo ke moka sa mmea gore e be kgoši. Jehoyada le barwa ba gagwe ba mo tlotša+ ba re: “Anke kgoši e phele!”+12 Ge Athalia a ekwa lešata la setšhaba ge se kitima se tumiša kgoši,+ gateetee a tla go setšhaba ntlong ya Jehofa.13 Ke moka a bona kgoši e eme mojako kgauswi le kokwane+ ya yona, a bona le dikgošana+ le diphalafala+ kgauswi le kgoši, setšhaba ka moka sa mo nageng se thabile+ e bile se letša+ diphalafala gomme diopedi+ tšeo di swerego diletšo tša mmino le bao ba opedišago ge go newa ditumišo le bona ba thabile. Gateetee Athalia a gagola diaparo tša gagwe gomme a re: “Maanomabe! Maanomabe!”+14 Eupša moperisita Jehoyada a roma balaodi ba ba makgolo, bona ba ba kgethilwego ba madira, a re go bona: “Mo tlošeng mo melokelokeng;+ mang le mang yo a ka mo šalago morago, a bolawe ka tšhoša!” Gobane moperisita o be a ba boditše gore: “Le se ke la mmolaela ka ntlong ya Jehofa.”15 Ba mo swara. Ge ba fihla le yena botsenong bjo bo bitšwago kgoro ya pere bja ntlong ya kgoši, gateetee ba mmolaela moo.+16 Ke moka Jehoyada a dira kgwerano le setšhaba ka moka gotee le kgoši gore e tla dula e le setšhaba+ sa Jehofa.17 Ka morago ga moo setšhaba ka moka sa tla tempeleng ya Baali gomme sa e phušola;+ sa pšhatlaganya dialetare+ tša gagwe le diswantšho+ tša gagwe, ke moka sa bolaela+ Matane+ moperisita wa Baali pele ga dialetare tšeo.18 Go oketša moo, Jehoyada a tšea mediro ya ka ntlong ya Jehofa a e nea baperisita le Balefi, e lego bao Dafida+ a ba beilego ka dihlopha ntlong ya Jehofa gore ba dire dihlabelo tša go fišwa tša Jehofa go ya le kamoo go ngwadilwego molaong wa Moshe,+ ba di dire ka lethabo e bile ba opela go etša kamoo Dafida a laetšego ka gona.19 Ka gona a bea baletakgoro+ dikgorong+ tša ntlo ya Jehofa gore motho yo a sa hlwekago ka tsela le ge e le efe a se ke a tsena.20 A tšea balaodi ba ba makgolo,+ baetapele, babuši ba setšhaba le setšhaba ka moka sa naga gomme ba theoša kgoši go tšwa ntlong ya Jehofa.+ Ke moka ba tsena ka kgoro ya ka godimo ba leba ntlong ya kgoši gomme ba dudiša kgoši sedulong sa bogoši.+21 Setšhaba ka moka sa mo nageng sa thaba;+ motse wona wa se be le tšhitišo. Athalia yena ba be ba mmolaile ka tšhoša.+


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
2 Dikoronika 4:1-22
4 Ke moka a dira aletare ya koporo,+ botelele bja yona e be e le dikubiti* tše masomepedi, bophara bja yona e le dikubiti tše masomepedi gomme bophagamo bja yona e le dikubiti tše lesome.+2 A dira sebjana se segologolo+ sa moelo wa dikubiti tše lesome go tloga lehlakoreng le lengwe la molomo wa sona go ya go le lengwe, e le sa ntikodiko, bophagamo bja sona e le bja dikubiti tše hlano. Go be go nyakega thapo ya dikubiti tše masometharo gore e se dikologe.+3 Go dikologa karolo ya kua tlasana ya sona go be go na le dikgabiši tša sebopego sa maraka,+ kubiting e tee e le tše lesome gomme di dikologile sebjana seo ka moka.+ Dikgabiši tšeo tša sebopego sa maraka di be di le ka methaladi e mebedi, di bopeletšwe sebjaneng seo.4 Se be se dutše godimo ga dipoo tše lesomepedi,+ tše tharo di lebeletše leboa, tše tharo di lebeletše bodikela, tše tharo di lebeletše borwa gomme tše tharo di lebeletše bohlabela; sebjana seo se be se le godimo ga tšona, gomme dipoo tšeo ka moka di be di furaleletše ka gare.+5 Bokoto bja sona bo be bo lekana le bophara bja seatla; molomo wa sona o be o bopegile go swana le molomo wa senwelo, go swana le molomo wa letšoba le le bitšwago lili.+ Sebjana seo se be se ka tšhela tekanyo+ ya magapa a dikete tše tharo (3 000).*+6 Le gona, o ile a dira dibjana tše lesome ke moka a bea tše hlano ka go le letona ke moka tše dingwe tše hlano a di bea ka go le letshadi,+ gore go hlapelwe+ ka go tšona. Ka go tšona go be go tšokoletšwa dilo tšeo di dirišwago ge go neelwa dibego tša go fišwa.+ Eupša sebjana se segologolo e be e le seo baperisita ba bego ba hlapa ka meetse a sona.+7 Ke moka a dira dihlomapone+ tša gauta, a dira tše lesome tšeo ka moka ga tšona di bego di swana+ gomme a di bea ka tempeleng, tše hlano ka go le letona le tše dingwe tše hlano ka go le letshadi.+8 A dira le ditafola tše lesome a di bea ka tempeleng, tše hlano ka go le letona le tše dingwe tše hlano ka go le letshadi,+ a ba a dira le meruswi e lekgolo ya gauta.9 A dira le lapa+ la baperisita,+ lapa le legolo+ le mejako ya lapa leo gomme mejako ya ona a e manega ka koporo.10 Sebjana se segologolo a se bea ka lehlakoreng le letona, ka thoko ya bohlabela, go yela ka borwa.+11 Mafelelong Hirama a dira ditšhitswana+ tša go olela molora, a dira le digarafo+ le meruswi.+Ka gona Hirama a fetša modiro wo a bego a o direla Kgoši Solomone wa ntlong ya Modimo wa therešo.12 O dirile dikokwane tše pedi+ le dihlogwana+ tša dinkgokolo a di bea godimo ga dikokwane tše pedi, diketane+ tše pedi tša go bewa dihlogwaneng tše pedi tša dinkgokolo tšeo di bego di le godimo ga dikokwane13 le digarenate+ tše makgolonne tša go hlomelwa diketaneng, digarenate tšeo di le ka methaladi e mebedi bakeng sa ketane e nngwe le e nngwe gore di bewe dihlogwaneng tše pedi tša dinkgokolo tšeo di bego di le godimo ga dikokwane,+14 dikoloyana tše lesome+ le dibjana+ tše lesome godimo ga dikoloyana tšeo;15 sebjana se segologolo+ le dipoo tše lesomepedi ka tlase ga sona,+16 le ditšhitswana tša go olela molora, a dira le digarafo,+ diforoko+ le dibjana+ tša tšona ka moka tša koporo e phadimišitšwego, e lego tšona tšeo Hirama-abibi+ a di diretšego Kgoši Solomone bakeng sa ntlo ya Jehofa.17 Kgoši ya di bopela kua Seleteng sa Noka ya Jorodane letsopeng la magareng ga Sukothe+ le Tsereda.+18 Ka gona Solomone a dira dibjana tše ka moka ka bontši kudu, mo e lego gore boima bja koporo ya gona ga se bja ka bja tsebja.+19 Solomone a dira dibjana+ ka moka tšeo di bego di le ntlong ya Modimo wa therešo, a dira aletare ya gauta,+ a dira le ditafola+ tšeo di nago le senkgwa sa pontšho;20 a dira le dihlomapone+ le mabone+ a tšona a gauta e sekilego, gore a gotetšwe pele ga phapoši ya ka garegare+ go ya ka molao wa gona;21 le matšoba, mabone le mo go hlomelwago dipete,+ ka moka e le tša gauta, (e be e le gauta e sekilego sekiseki,)22 le ditimamabone, meruswi, dinwelo le dibjana tša go swara magala, tšona e le tša gauta e sekilego.+ A dira le mojako wa ntlo,+ mabati a yona a ka gare bakeng sa Sekgethwakgethwa le mabati+ a ntlo ya tempele, gomme e be e le tša gauta.
Mengwalo ya tlase
^ “Kubiti e tee” e lekana le disenthimithara tše 44,5.


text:
KGAOLO 109
O Sola Baganetši Bao e Lego Badumedi
MATEO 22:41–23:24 MAREKA 12:35-40 LUKA 20:41-47
KRISTE KE MORWA WA MANG?
JESU O PEPENTŠHA BAGANETŠI BA BAIKAKETŠI
Baganetši ba Jesu bao e lego badumedi ba palelwa ke go mo goboša goba go mo tanya ka polelo e le gore ba mo gafele Baroma. (Luka 20:20) Bjale ge Jesu a sa le tempeleng ka Nisani 11, o tšea lemanoga le lengwe gomme o bontšha seo a lego sona e le ka kgonthe. O gata mogato wa pele, o ba botšiša gore: “Le nagana’ng ka Kriste? Na ke morwa wa mang?” (Mateo 22:42) Go a tsebega gore Kriste goba Mesia o swanetše go tšwa lelokong la Dafida. Ye ke karabo yeo ba e neago.—Mateo 9:27; 12:23; Johane 7:42.
Jesu o botšiša gore: “Bjale, go tla bjang gore Dafida ka pudulelo a mmitše Morena, a re: ‘Jehofa o itše go Morena wa ka: “Dula ka letsogong la ka la le letona go fihla ke bea manaba a gago ka tlase ga dinao tša gago”’? Ka baka leo, ge e ba Dafida a mmitša Morena, gona ke morwa wa gagwe bjang?”—Mateo 22:43-45.
Bafarisei ba a homola, ka ge ba holofela gore Mesia ke setlogolo sa Dafida, seo se ka ba lokollago bokgobeng bja Baroma. Ge Jesu a diriša mantšu a Dafida ao a begilwego go Psalme 110:1, 2, o hlalosa gore Mesia ga e fo ba mmuši yo e lego motho. Jesu ke Morena wa Dafida, gomme o tla buša ka morago ga go dula ka letsogong la le letona la Modimo. Karabo ya Jesu e tswalela baganetši ba gagwe melomo.
Barutiwa le batho ba bangwe ba bantši ba be ba dutše ba theeditše. Bjale Jesu o bolela le bona, o ba lemoša ka bamangwalo le Bafarisei. Banna bao ba “ipeile sedulong sa Moshe” gore ba rute Molao wa Modimo. Jesu o laela batheetši ba gagwe o re: “Dilo ka moka tše ba le botšago tšona le di dire gomme le di boloke, eupša le se ke la dira go ya ka ditiro tša bona, gobane ba a bolela fela ga ba dire.”—Mateo 23:2, 3.
Ke moka Jesu o nea mehlala ya boikaketši bja bona, o re: “Ba oketša bophara bja mapokisana ao a nago le mangwalo ao ba a rwalago e le ditšhireletšo.” Bajuda ba bangwe diphatleng tša bona le matsogong a bona ba bea mapokisana a a manyenyane kudu, ao a swerego ditemana tše di kopana tšeo di tšwago Molaong. Bafarisei ba godiša mapokisana a bona e le ge ba leka go bontšha gore ba fišegela Molao. Le gona, ba “lelefatša merumo ya diaparo tša bona.” Baisiraele ba be ba swanetše go itirela merumo ya mašaphu diaparong tša bona, eupša Bafarisei bona ba itirela mašaphu a matelele kudu. (Numeri 15:38-40) Mediro ka moka ye ba e dirago ba e direla “go bonwa ke batho.”—Mateo 23:5.
Barutiwa ba Jesu le bona ba be ba ka kgongwa ke kganyogo ya go rata maemo, ka gona o ba eletša ka gore: “Le se ke la bitšwa Rabi gobane Morutiši wa lena ke o tee, mola lena ka moka le le bana ba motho. Go feta moo, le se ke la bitša motho mo lefaseng la re tate, gobane Tatago lena ke o tee, Yo a lego legodimong. Le gona le se ke la bitšwa baetapele, gobane Moetapele wa lena ke o tee, Kriste.” Ka gona, barutiwa ba swanetše go itebelela le go dira dilo bjang? Jesu o ba botša gore: “Yo mogolo go le feta ka moka mo gare ga lena e swanetše go ba modiredi wa lena. Mang le mang yo a ikgodišago o tla kokobetšwa gomme mang le mang yo a ikokobetšago o tla godišwa.”—Mateo 23:8-12.
Jesu gape o bolela lelokelelo la madimabe go bamangwalo le Bafarisei bao e lego baikaketši, o re: “Go madimabe lena bamangwalo le Bafarisei, lena baikaketši! Gobane le tswalelela batho Mmušo wa magodimo, gobane lena ga le tsene, le gona ga le dumelele bao ba nyakago go tsena.”—Mateo 23:13.
Jesu o sola Bafarisei ka baka la go se tšeele ga bona godimo dilo tšeo Jehofa a di lebelelago e le tša bohlokwahlokwa, ka ge se se bontšhwa ke dikgetho tše di feteletšego tšeo ba di dirago. Ka mohlala, ba re: “Ge e ba motho a ena ka tempele, ga se selo, eupša ge e ba motho a ena ka gauta ya tempele, o na le molato.” Ka go re’alo ba bontšha bofofu bja bona ditabeng tša boitshwaro, ka ge ba šetša kudu gauta ya tempele go feta go šetša gore tempeleng ke moo ba rapelago Jehofa le moo ba ka batamelago kgauswi le yena. Le gona ba “hlokomologile ditaba tše bohlokwa tša Molao, e lego, toka le kgaugelo le potego.”—Mateo 23:16, 23; Luka 11:42.
Jesu o bitša Bafarisei ba ‘bahlahli ba foufetšego, bao ba ntšhago monang ka dinong tša bona eupša ba kwametša kamela!’ (Mateo 23:24) Ba ntšha monang ka beineng ya bona ka gobane khunkhwane yeo ga se e hlweke go ya ka Molao. Lega go le bjalo, tsela yeo ba hlokomologago ditaba tše bohlokwa tša Molao go swana le gore ba metša kamela, e lego phoofolo yeo le yona e sego ya hlweka go ya ka Molao, yeo e fetago monang kgole.—Lefitiko 11:4, 21-24.


text:
Beibele Inthaneteng | PHETOLELO YA LEFASE LE LEFSA YA MANGWALO A MAKGETHWA
O ka rata go bala sehlogo se ka leleme lefe? %%
Lefitiko 4:1-35
4 Jehofa a bolela le Moshe a re:2 “Botša bana ba Isiraele o re: ‘Ge motho+ a ka dira sebe ka phošo+ go selo le ge e le sefe dilong tšeo Jehofa a laelago gore di se ke tša dirwa, a dira se sengwe sa tšona, gona go dirwe se se latelago:3 “‘Ge e ba moperisita, yena motlotšwa,+ a ka dira sebe+ se se tlišetšago setšhaba molato, gona a tlišetše Jehofa powana e phetšego gabotse e le sebego sa sebe bakeng sa sebe+ seo a se dirilego.4 A tliše poo yeo mojakong wa tente ya kopano+ pele ga Jehofa, a bee seatla sa gagwe godimo ga hlogo+ ya poo yeo ke moka a e hlabe pele ga Jehofa.5 Moperisita, yena motlotšwa,+ a tšee a mangwe a madi a poo yeo a a tsenye ka tenteng ya kopano;6 moperisita a ine monwana wa gagwe+ mading ao ke moka a rothetše a mangwe a madi ao gašupa+ pele ga Jehofa ka pele ga seširo sa lefelo le lekgethwa.7 Moperisita a tlotše a mangwe a madi ao manakeng+ a aletare ya diorelo tša go nkga bose a le pele ga Jehofa, e lego aletare ya ka tenteng ya kopano. Madi ka moka a poo yeo a šetšego a a tšhollele fase kgauswi+ le aletare ya dibego tša go fišwa yeo e lego mojakong wa tente ya kopano.8 “‘Makhureng ka moka a poo yeo ya sebego sa sebe, moperisita a tloše lebipi leo le khupeditšego mala, lona lekhura ka moka leo le lego maleng,+9 le dipshio tše pedi le lekhura leo le lego godimo ga tšona, e lego leo le lego kgauswi le serope. Ge e le lekhura leo le lego sebeteng, lona a le tloše gotee le dipshio.+10 Go poo yeo go tlošwe se se swanago le seo se tlošitšwego go poo ya sehlabelo sa mohlakanelwa.+ Moperisita a di beše di thuntšhe muši di le aletareng ya dibego tša go fišwa.+11 “‘Eupša ge e le letlalo la poo le nama ya yona ka moka, hlogo ya yona, maoto a yona, mala a yona le mošwang wa yona,+12 ke gore poo yeo ka moka, a e ntšhetše ka ntle ga mešaša+ lefelong leo le hlwekilego moo melora e nago le makhura+ e tšhollelwago gona, ke moka a e fiše godimo ga dikgong mollong.+ E fišetšwe moo melora e nago le makhura e tšhollelwago gona.13 “‘Ge e ba setšhaba ka moka sa Isiraele se ka dira phošo+ gomme sa se lemoge gore se dirile se sengwe sa dilo tšeo Jehofa a laelago gore di se ke tša dirwa, gomme ka go re’alo sa ba molato,+14 ke moka gwa tla gwa tsebja sebe seo se se dirilego mabapi le seo se laetšwego gore se se dirwe,+ gona phuthego e neele powana ya sebego sa sebe gomme e e tliše pele ga tente ya kopano.15 Banna ba bagolo ba setšhaba ba bee diatla tša bona godimo ga hlogo+ ya poo yeo pele ga Jehofa gomme e hlabje pele ga Jehofa.16 “‘Ke moka moperisita, yena motlotšwa,+ a tliše a mangwe a madi a poo yeo ka tenteng ya kopano.+17 Moperisita a ine monwana wa gagwe ka gare ga a mangwe a madi ao ke moka a a rothetše gašupa pele ga Jehofa ka pele ga seširo.+18 A tlotše a mangwe a madi ao manakeng a aletare+ yeo e lego pele ga Jehofa, aletare yeo e lego ka tenteng ya kopano; madi ka moka a šetšego a a tšhollele fase kgauswi le aletare ya dibego tša go fišwa+ yeo e lego mojakong wa tente ya kopano.19 A tloše makhura ka moka mo go yona, ke moka a e beše e thuntšhe muši e le aletareng.+20 Poo yeo a e dire se se swanago le seo a se dirilego go poo ya sebego sa sebe. Ke kamoo a tlago go e dira ka gona; moperisita a direle setšhaba seo poelano+ gomme se tla lebalelwa.21 A ntšhetše poo yeo ka ntle ga mešaša gomme a e fiše go etša ge a fišitše poo yela ya pele.+ Ke sebego sa phuthego sa sebe.+22 “‘Ge kgošana+ e dira sebe gomme ka go se lemoge e dira se sengwe sa dilo tšeo Jehofa Modimo wa yona a laelago gore di se ke tša dirwa,+ ka go re’alo ya ba molato,23 goba e tsebišitšwe sebe seo e se dirilego ka go tshela taelo e itšego,+ gona e tliše sebego sa phookwana+ mo go dipudi tša yona, e tliše yeo e phetšego gabotse.24 E bee seatla sa yona godimo ga hlogo+ ya putšanyana yeo, e e hlabele moo sebego sa go fišwa se hlabelwago gona ka mehla pele ga Jehofa.+ Ke sebego sa sebe.+25 Moperisita a kgwathe a mangwe a madi a sebego sa sebe ka monwana wa gagwe a a tlotše manakeng+ a aletare ya dibego tša go fišwa, ke moka madi a yona ka moka ao a šetšego a a tšhollele fase kgauswi le aletare ya dibego tša go fišwa.26 A beše makhura a yona ka moka gore a thuntšhe muši a le aletareng go etša makhura a sehlabelo sa mohlakanelwa;+ le gona moperisita a e direle poelano ka baka la sebe sa yona+ gomme e tla lebalelwa.27 “‘Ge e ba motho le ge e le ofe setšhabeng sa nageng ya geno a ka oba molato ka go dira sebe a sa lemoge, ka go dira se sengwe sa dilo tšeo Jehofa a laelago gore di se ke tša dirwa,+28 goba ge a ka tsebišwa sebe sa gagwe seo a se dirilego, gona a tliše sebego sa putšanyana e tshadi+ e phetšego gabotse, a e tliše ka baka la sebe sa gagwe seo a se dirilego.29 A bee seatla sa gagwe godimo ga hlogo+ ya sebego seo sa sebe, a se hlabele moo sebego sa go fišwa se hlabelwago gona.+30 Moperisita a kgwathe a mangwe a madi a sona ka monwana wa gagwe a a tlotše manakeng+ a aletare ya dibego tša go fišwa, ke moka madi a yona ka moka ao a šetšego a a tšhollele fase kgauswi le aletare ya dibego tša go fišwa.+31 A tloše makhura+ a sona ka moka go etša ge makhura a sehlabelo sa mohlakanelwa+ a be a tlošwa; moperisita a se beše se thuntšhe muši aletareng gomme e be monko o bose o yago go Jehofa;+ le gona moperisita a mo direle poelano gomme o tla lebalelwa.+32 “‘Eupša ge e ba a ka tliša kwana+ e le sebego sa gagwe sa sebe, gona a tliše kwana e tshadi e phetšego gabotse.+33 A bee seatla sa gagwe godimo ga hlogo ya sebego seo sa sebe gomme a e hlabe e le sebego sa sebe. A e hlabele moo sebego sa go fišwa se hlabelwago+ gona ka mehla.34 Moperisita a kgwathe a mangwe a madi a sebego sa sebe ka monwana wa gagwe a a tlotše manakeng a aletare ya dibego tša go fišwa,+ ke moka madi a yona ka moka ao a šetšego a a tšhollele fase kgauswi le aletare.35 A tloše makhura a yona ka moka go etša ge makhura a kgapana ya sehlabelo sa mohlakanelwa a tlošwa ka mehla, ke moka moperisita a a beše a thuntšhe muši aletareng godimo ga dibego tša Jehofa tšeo di fišwago ka mollo;+ le gona moperisita a mo direle poelano+ ka baka la sebe sa gagwe seo a se dirilego gomme o tla lebalelwa.+